KPT tawar insentif baharu buat atlet SUKIPT 2022

TANJUNG MALIM, 17 Jun- Kementerian Pengajian Tinggi (KPT) memperkenalkan beberapa insentif kecemerlangan baharu sempena Sukan Institusi Pendidikan Tinggi (SUKIPT) 2022.Menterinya, Datuk Seri Dr Noraini Ahmad berkata ia bagi meningkatkan lagi semangat dan motivasi atlet yang bertanding dalam kejohanan yang bakal berlangsung pada 12 hingga 21 Ogos di Universiti Pendidikan Sultan Idris (UPSI)."Pertamanya olahragawan dan olahragawati SUKIPT 2022 bakal menerima wang tunai berjumlah RM3,000 setiap seorang. Kedua, pasukan terbaik lelaki wanita SUKIPT masing-masing akan menerima wang tunai berjumlah RM7,000 dan ketiga pemain yang berjaya melakukan hole-to-hole bagi sukan golf juga ditawarkan wang tunai berjumlah RM1,000. Saya juga umumkan di sini bahawa wang tunai berjumlah RM20,000 akan diberikan secara bersama kepada atlet-atlet yang berjaya memecah rekod kebangsaan di kejohanan ini," kata beliau berucap sempena majlis Pelancaran SUKIPT edisi ke-5 di UPSI, di sini.

(Menteri Pengajian Tinggi, Datuk Seri Dr Noraini Ahmad ketika melancarkan SUKIPT edisi ke-5 di UPSI, Tanjung Malim)

Penganjuran kejohanan yang tertangguh akibat COVID-19 itu bakal disertai lebih 6,000 atlet dan 70 kontinjen akan bersaing dalam 21 acara yang dipertandingkan dengan menawarkan 210 pingat emas.Dalam pada itu, Datuk Seri Noraini turut memperkenalkan Hari Kerjaya Sukan bagi menghimpunkan pengamal industri sukan dengan peserta dan pengunjung berpeluang mendapatkan maklumat berkaitan kerjaya dalam bidang sukan.


Cub Prix Kembali ke Jempol dan Batu Kawan

KUALA LUMPUR, 17 Jun- Kejuaraan PETRONAS Malaysian Cub Prix hari ini mengumumkan perlumbaan pusingan kelima akan berlangsung di Dataran Seri Jempol, pada 16-17 Julai 2022 manakala pusingan kesepuluh akan berlangsung di Stadium Batu Kawan, Pulau Pinang pada 3-4 Disember 2022.Menurut Ron Hogg, Pengarah Promosi Safe Aim Mutual Sdn. Bhd. (SAM), keunikkan Kejuaraan PETRONAS Malaysian Cub Prix lahir daripada aksi perlumbaan di litar sementara yang selalunya menjadi tradisi perlumbaan Cub Prix. "Misi kami sejak bermulanya penganjuran kejuaraan ini adalah untuk membawa kemeriahan aksi pelumba-pelumba nasional kita kepada masyarakat setempat selain hanya dapat menyaksikan perlumbaan ini di kaca televisyen ataupun dari jarak jauh seperti di litar-litar tetap,”kata Ron Hogg.Tambahnya, litar tetap akan tetap diutamakan untuk terus menaikkan taraf sukan permotoran Malaysia dan berharap akan ada lebih banyak fasiliti, infrastruktur sukan permotoran dan litar yang akan dibina dalam negara ini.“Bagi pihak Kejuaraan PETRONAS Malaysian Cub Prix, kami ingin merakamkan ucapan ribuan terima kasih kepada semua pihak yang terlibat dalam perlumbaan nasional ini. "Kami juga ingin mengucapkan terima kasih kepada semua penaja kejuaraan (terutamanya kepada PETRONAS, penaja utama Kejohanan Malaysian Cub Prix) serta semua pasukan, pelumba dan agensi-agensi kerajaan serta masyarakat tempatan kita yang terus menyokong kami dalam merealisasikan misi and matlamat kami.”Kejuaraan PETRONAS Malaysian Cub Prix telah pun melepasi tiga pusingan menyaksikan Ahmad Afif Amran berada di kedudukan teratas carta pelumba CP150 selepas muncul juara di dua pusingan awal.Begitupun, pada pusingan ketiga di Sepang, pelumba PETRONAS Sprinta Yamaha-CKJ Racing itu gagal mengekalkan rentak cemerlangnya apabila sekadar meraih 9 mata, menamatkan aksi di kedudukan ketujuh.Seterusnya, perlumbaan akan berlangsung di Terengganu pada 25 dan 26 Jun ini.

(Jadual perlumbaan Kejuaraan PETRONAS Malaysian Cub Prix 2022)


Liga Super: Faktor keletihan pemain import risaukan Nafuzi

(Pasukan Terengganu FC sedang menjalani latihan menjelang perlawanan Liga Super esok/FOTO FB Terengganu FC)

KUALA NERUS, 17 Jun - Pengendali Terengganu FC (TFC) Nafuzi Zain akui risau faktor keletihan yang membelenggu pemain import, akan memberi kesan negatif kepada aksi Liga Super menentang KL City FC di Stadium Sultan Mizan Zainal Abidin (SSMZA), malam esok.Menurut Nafuzi, dua tonggak utamanya Kpah Sherman dan Manuel Ott baru sahaja tiba di Kuala Terengganu petang semalam, selepas melalui beberapa siri perlawanan mewakili negara masing-masing.“Manny (Manuel Ott) dan Sherman (Kpah Sherman) baru sahaja tiba selepas melalui perjalanan panjang kira-kira 30 jam. Begitu juga Shetembi (Petrus Shetembi) dari pasukan TFC ll, yang selalu beraksi dengan kita (TFC).“Jadi saya perlu ambil kira faktor kecergasan, stamina dan keletihan sebelum memutuskan menurunkan mereka pada perlawanan malam esok,” katanya ketika ditemui pada sesi latihan di Gong Badak.Liga Super 2022 yang menampilkan 12 pasukan  akan memulakan cabaran di pusingan kedua malam esok, selepas melalui tempoh rehat hampir dua bulan untuk memberi laluan kepada perlawanan antarabangsa dalam kalendar FIFA.

(Pengendali Terengganu FC (TFC) Nafuzi Zain/FOTO FB Terengganu FC)

Turut merunsingkan jurulatih berusia 44 tahun itu ialah masalah kecederaan ramai pemain muda TFC, yang mewakili skuad kebangsaan bawah 23 tahun (B-23) baru-baru ini.Justeru beliau hanya mampu melatih serta menyediakan pemain yang ada untuk menghadapi pelbagai kemungkinan, dalam perlawanan yang dijangka penuh dramatik dan mencabar malam esok.“Cabaran malam esok pastinya getir kerana persediaan...latihan kita tak dapat lakukan bersama secara skuad penuh, kerana ramai pemain utama TFC dipanggil mewakili skuad negara,” katanya yang turut terkesan dengan ketiadaan Faisal Halim.Walau bagaimanapun, Nafuzi tetap berharap dapat membuka aksi pusingan kedua dengan kemenangan, bagi mencipta momentum positif untuk perlawanan akan datang. - BERNAMA


Hakimi Iroly berazam lakukan terbaik hadapi Kejuaraan Dunia Motocross Grand Prix

KUALA LUMPUR, 17 Jun - Pelumba motocross negara, Muhammad Hakimi Iroly mengakui tempoh persiapan singkat dan faktor kekurangan litar sesuai di Malaysia mengganggu persiapannya menghadapi Kejuaraan Dunia Motocross Grand Prix, MXGP di Samota, Sumbawa, Indonesia.Bagaimanapun pelumba berusia 19 tahun itu enggan mengalah sebaliknya berazam memberikan aksi terbaik dalam penyertaan sulung sebagai peserta 'wildcard'.Hakimi ketika ini sedang giat menjalani latihan bagi memperbaiki teknik tunggangan sebelum berangkat ke Indonesia pada 22 Jun.

"Kalau diikutkan daripada segi lompatan dan daripada segi minit dalam perlumbaan itu, seperti di Malaysia paling lama pun dalam 20 minit, di peringkat dunia mereka 30 minit, masa 30 minit itu mereka boleh kekalkan, jadi agak sukar sedikitlah," kata Hakimi di sini.Sementara itu Pengurus ALS Motorsports, Nur Liyana Fazlien Sha'are yakin, program latihan disediakan jurulatih dari Indonesia mampu mempersiapkan pelumbanya menghadapi tempoh perlumbaan yang lebih panjang.

"Perlumbaan di Malaysia biasanya dalam 15 minit sahaja, 10 hingga 15 minit, jadi perlumbaan 30 minit ditambah dengan dua laps ini akan menjadi sangat mencabar kepada kami,"kata Nur Liyana. Hakimi dan dua lagi pelumba L. Dharwin dan T. Pathipat akan bersaing dalam kelas MX2.MXGP Samota akan berlangsung pada 24 hingga 26 Jun depan.


Komanwel Birmingham 2022: KBS yakin sasaran Malaysia raih 7 pingat emas

KUALA LUMPUR, 16 Jun- Menteri Belia dan Sukan, Datuk Seri Ahmad Faizal Azumu meletakkan keyakinan sepenuhnya kepada Majlis Olimpik Malaysia (MOM) susulan pengumuman sasaran 7 pingat emas buat Kontinjen negara ditemasya berkenaan.Jelasnya, sasaran berkenaan dibuat setelah melalui siri perbincangan antara MOM, Majlis Sukan Negara-MSN, Persatuan Sukan Kebangsaan, NSA serta melihat prestasi atlet negara lain."Saya tidak mencampuri urusan berkenaan kerana pihak Majlis Olimpik, persatuan-persatuan sukan kebangsaan, juga pihak MSN lebih tahu tentang prestasi atlet kita yang mereka pantau sepanjang masa,"Saya hanya memberikan sokongan dan dokongan menyiapkan dasar-dasar yang sesuai untuk memastikan prestasi atlet kita berada ditahap yang terbaik," katanya.

(Menteri Belia dan Sukan, Datuk Seri Ahmad Faizal Azumu)

Edisi kali ini negara akan menghantar seramai 102 atlet dengan 58 atlet Kategori A dan B, dan juga 37 atlet yang telah layak akan bertanding di 12 sukan dan 4 sukan para.Sasaran 7 pingat emas pada temasya yang berlangsung pada 28 Julai hingga 8 Ogos dijangka dicapai menerusi enam sukan iaitu dua menerusi badminton selain gimrama, boling padang, angkat berat, skuasy dan powerlifting, masing-masing disasarakan satu pingat.


JAKARTA, 16 Jun- Bekas pemain beregu Indonesia, Liliyana Natsir disenaraikan dalam Dewan Kemasyuran Persekutuan Badminton Dunia (BWF).Ini bukti arena sukan badminton negara itu memiliki satu lagi pencapaian yang boleh dibanggakan.Pengiktirafan terhadap pemenang emas Olimpik dan juara dunia empat kali itu akan diadakan secara rasmi dalam satu majlis pada Kejohanan Terbuka Indonesia yang sedang berlangsung, Sabtu ini.Presiden BWF, Poul-Erik Hoyer Larsen turut mengucapkan tahniah kepada atlet berusia 36 tahun itu.

(Bekas pemain beregu Indonesia, Liliyana Natsir/AFP)

Menurut beliau, Liliyana yang sebelum ini pernah bergandingan bersama Nova Widiyanto dan Tontowi Ahmad, amat layak menerima penghormatan berkenaan selepas meraih pelbagai pencapaian di peringkat tertinggi sepanjang kariernya.Selepas melakar rekod cemerlang untuk lebih sedekad, pemain beregu campuran itu bersara pada 2019. -AFP


Kerajaan akan bincang imbuhan selayaknya buat Harimau Malaya dan Speedy Tigers

KUALA LUMPUR, 16 Jun- Kerajaan akan berbincang mengenai bentuk imbuhan yang akan diberikan kepada skuad Harimau Malaya yang berjaya layak ke Piala Asia selepas 42 tahun, minggu hadapan.Perdana Menteri, Datuk Seri Ismail Sabri Yaakob, berkata turut dibincangkan samada imbuhan itu akan diberi terus kepada Persatuan Bola Sepak Malaysia (FAM) atau pemain skuad Harimau Malaya."Saya akan bincang dengan Menteri Belia dan Sukan dan juga FAM, jadi kita tak tahulah imbuhan adakah imbuhan tu akan diberi kalau ada imbuhan adakah akan diberi terus kepada pemain atau kepada FAM."Saya dimaklumkan oleh Presiden FAM mereka perlu mengadakan perlawanan persahabatan di luar negara,"kata Ismail.Beliau bercakap dalam sidang media selepas Majlis Pelancaran MRT Laluan Putrajaya Fasa Satu di Stesen MRT Sri Damansara Sentral, Selangor.Selain itu, tambahnya perbincangan turut akan membabitkan imbuhan yang akan diberi kepada skuad hoki negara yang melayakkan diri ke Piala Dunia 2023.

(Skuad Harimau Malaya layak ke Piala Asia 2023 selepas melakar kemenangan 4-1 ke atas Bangladesh dalam aksi terakhir Kumpulan E)

(Skuad hoki lelaki negara berjaya menempah slot ke Piala Dunia 2023, yang dijadual berlangsung di India pada 13 hingga 29 Jan tahun depan)


Mauricio Pochettino dipecat PSG

PARIS, 16 Jun- Pengendali kelab Paris Saint-Germain (PSG), Mauricio Pechettino dipecat kelab gergasi Perancis itu selepas kedua-dua pihak mencapai kata sepakat.Pochettino sebelum ini mengendalikan PSG selama 18 bulan dan membantu kelab berkenaan menjuarai Liga Perancis musim ini.Kelab tersebut berjaya meninggalkan pencabar terdekat, Marseille dengan jurang 15 mata sekali gus menjadi jumlah paling besar dalam lima liga utama Eropah.Namun, kekalahan PSG kepada Real Madrid di peringkat 16 terakhir Liga Juara-Juara dikatakan menjadi faktor utama kepada pemecatan Pochettino.Kelab dari Paris itu kini dilaporkan berminat menjadikan jurulatih Nice, Christophe Galtier calon pengganti utama kepada Pochettino selepas mereka membawa Luis Campos sebagai pengarah sukan baharu.Bekas jurulatih Real, Zinedine Zidane juga sekali lagi dikaitkan dengan PSG meskipun legenda Perancis itu dilaporkan pernah menolak tawaran tersebut.-AFP


Lee Zii Jia tepati ramalan ke suku akhir Terbuka Indonesia

KUALA LUMPUR, 16 Jun- Perseorangan lelaki negara, Lee Zii Jia berjaya melangkah ke pusingan suku akhir Terbuka Indonesia menerusi perlawanan pagi tadi.Zii Jia yang mudah menundukkan pemain dari India, Sameer Verma menerusi permainan 'straight set' dengan pungutan mata 21-10 dan 21-13 di Stadium Istora Senayan.Keputusan tersebut menyaksikan Zii Jia berjaya melebarkan rekod kemenangan berdepan Sameer yang kini menang lima daripada tujuh pertemuan mereka.Sebelum ini, pertembungan aksi kedua pemain melihatkan Zii Jia yang menghuni ranking kelima dunia itu tewas berdepan Sameer pada aksi Terbuka Thailand Januari tahun lalu.Lee Zii Jia akan bertemu pemenang perlawanan antara juara dunia dari Singapura, Loh Kean Yew dengan pemain Perancis, Toma Junior Popov bagi merebut tiket ke separuh akhir, esok.

Sementara itu, dua beregu lelaki negara, Aaron Chia-Soh Wooi Yik serta Ong Yew Sin-Teo Ee Yi akan beraksi hari ini berdepan gandingan Belanda dan Jepun.Untuk beregu wanita negara pula, Vivian Hoo-Lim Chiew Sien dan Pearly Tan- Thinaah Muralitharan akan beraksi menentang China dan Jepun manakala empat lagi beregu campuran negara akan berentap hari ini untuk ke pusingan seterusnya di Terbuka Indonesia.


'The Rhinos' UniSZA mara ke separuh akhir Liga IPT

TERENGGANU, 16 Jun - Pasukan bola sepak Universiti Sultan Zainal Abidin (UniSZA), 'The Rhinos' kini dalam momentum terbaik untuk merealisasikan misi mereka menjulang Piala Menteri Pengajian Tinggi dalam kempen Liga Institut Pengajian Tinggi (Liga IPT) musim ini.Ia selepas kejayaan mereka menghampiri aksi final setelah menyingkirkan Universiti Putra Malaysia (UPM) di suku akhir baru-baru ini.Pada aksi suku akhir tersebut, 'The Rhinos' menang menerusi penentuan penalti selepas kedua-dua pasukan terikat 1 sama sepanjang 120 minit permainan.Wakil tunggal IPT dari Pantai Timur ini akan berdepan Universiti Pertahanan Nasional Malaysia di peringkat separuh akhir pada Selasa nanti.

(Ketua jurulatih 'The Rhinos' UniSZA Mohd Norhisham Hassan)

Ketua jurulatih 'The Rhinos' UniSZA Mohd Norhisham Hassan berkata ini antara yang terbaik."Ini momentum terbaik buat UniSZA untuk ke final setelah enam tahun kita kemarau dan setelah dua tahun tiada pertandingan, jadi ini mungkin dengan pemaiin-pemain baru yang pertama kali merasai Kejohanan Piala Menteri ini akan merasa kehangatan itu," katanya di sini.Kali terakhir Unisza muncul juara di liga bola sepak IPT itu ialah pada edisi 2016.Kali ini mereka dilihat berpeluang menamatkan kemarau 6 tahun tersebut setelah konsisten dengan rekod tanpa kalah di peringkat kumpulan sehingga ke suku akhir kempen ini.Penentuan juara Liga IPT akan ditentukan pada 5 Julai nanti.


Dani Alves tinggalkan Barcelona kali kedua

MADRID,16 Jun- Bintang bola sepak Brazil, Dani Alves atau nama sebenarnya Daniel Alves da Silva mengumumkan secara rasmi hari ini bahawa dia akan meninggalkan kelab gergasi Sepanyol, Barcelona buat kali kedua.Pemain berpengalaman itu mengesahkan dia tidak akan menyambung kontraknya selepas Barca mengikat perjanjian jangka pendek November lalu hingga penamat musim ini."Saya ingin mengucapkan terima kasih kepada semua staf dengan peluang yang mereka berikan buat saya kembali ke kelab ini dan boleh memakai kembali jersi yang menakjubkan ini, anda tidak tahu betapa gembiranya saya," kata pemain antarabangsa Brazil itu menerusi Instagram.Alves membuat 408 penampilan bersama Barcelona, 391 daripadanya sepanjang 2008 hingga 2016.Pemain berusia 39 tahun itu pernah memenangi enam gelaran La Liga, tiga Liga Juara-Juara dan empat trofi Copa del Rey.Khidmat Alves masih boleh digunakan dalam skuad Brazil untuk Piala Dunia Qatar tahun ini dan dia memulakan permainan dalam aksi persahabatan dimenangi pasukannya menentang Jepun dan Korea Selatan awal bulan ini. - AFP


Costa Rica tempah tiket ke Piala Dunia 2022

SAN JOSÉ, 15 Jun- Slot terakhir ke Piala Dunia 2022 menjadi milik Costa Rica selepas pasukan Amerika Tengah itu kemenangan tipis 1-0 mengatasi New Zealand pada playoff awal pagi tadi.Bekas penyerang Arsenal, Joel Campbell muncul wira pasukan apabila meldak gol kemenangan pasukan pada minit ke-3.Beraksi dengan 10 orang pemain di babak kedua, New Zealand tidak berjaya mencari gol penyamaan walaupun mendominasi pada sebahagian besar aksi dan keputusan kekal sehingga wisel penamat.Pengendali Costa Rica, Luiz Fernando Suarez memuji prestasi yang ditampilkan anak buahnya pada perlawanan yang berlangsung di Doha itu.

(Pengendali Costa Rica, Luiz Fernando Suarez/ AFP)

"Kami telah berusaha sepanjang tahun untuk menempuhi cabaran kali ini, dan pada hari ini kami telah layak melangkah ke slot akhir Piala Dunia," katanya.Costa Rica akan berdepan Jerman, Sepanyol dan Jepun pada saingan sengit Kumpulan E pada kejohanan yang akan bermula di Qatar November ini.Kemenangan meletakkan Costa Rica ke Piala Dunia buat kali ketiga berturut-turut selain enam secara keseluruhan.Pencapaian terbaik mereka setakat ini ialah kejutan ke suku akhir pada 2014. -AFP


Skuad bola sepak B23 bakal alami beberapa perubahan dalam masa terdekat

BUKIT JALIL, 15 Jun- Persatuan Bola Sepak Malaysia (FAM) akan melakukan beberapa perubahan keatas skuad bawah 23 tahun negara(B23) dalam masa terdekat ini.Presidennya, Datuk Hamidin Amin menyatakan satu mensyuarat khas akan diadakan pada Julai ini serta menunggu kertas laporan dari ketua jurulatih B23, Brad Moloney. Beliau turut mekmalumkan perubahan itu akan mengikut sebagaimana yang telah dilakukan kepada pasukan kebangsaan."Perubahan ini bukan sahaja menukar jurulatih, namun saya ingin membawa perubahan sama seperti pasukan kebangsaan sekarang."Jika kita lihat pasukan bola sepak antarabangsa mereka tidak akan melihat kepada barisan kejurulatihan sahaja, tetapi turut merangkumi bahagian teknikal misalnya,"

(Presiden Persatuan Bola Sepak Malaysia (FAM), Datuk Hamidin Amin)

Datuk Hamidin menyatakan perkara itu dalam sidang media selepas perlawanan skuad kebangsaan dengan pasukan Bangladesh yang berlangsung di stadium nasional Bukit Jalil, malam tadi.Ia susulan prestasi skuad B23 itu yang tewas di tangan Korea Selatan dan Thailand dalam dua aksi peringkat Kumpulan C di Piala Asia B-23, sekali gus tersingkir awal dari kejohanan. Beliau juga berharap dengan perubahan yang akan dilakukan ini dapat membawa pasukan bola sepak negara mampu ke peringkat yang lebih jauh.


Taktikal 'total football' Pan Gon berjaya bawa Malaysia mara ke Piala Asia

KUALA LUMPUR, 15 Jun- Kali terakhir Malaysia cuba layak ke Piala Asia secara merit ialah pada edisi 2015 di bawah kendalian Datuk K. Rajagopal. Misi Skuad negara yang diundi bersama Bahrain, Qatar dan Yaman bagaimanapun gagal selepas cuma mencatat dua kemenangan, satu seri dan tiga kekalahan.Semua itu kini dalam lipatan sejarah selepas skuad Harimau Malaya kendalian jurulatih Korea, Kim Pan Gon berjaya menamatkan penantian 42 tahun untuk layak secara merit. Tahun 2022 menjadi era baru buat bolasepak negara dengan kehadiran jurulatih baru dan corak taktikal moden.

Pemerhati sukan tempatan, Dr. Pekan Ramli berpendapat, taktikal 'total football' diterap Pan Gon berjaya mengatasi masalah skuad Harimau Malaya sebelum ini yang terlalu bergantung kepada seorang dua pemain.Jelas beliau, tujuh penjaring berlainan sepanjang tiga aksi kelayakan membuktikan skuad negara kini lebih bermain sebagai satu pasukan. "Jika dilihat ini merupakan corak permaian seperti Korea dan Jepun, mereka tidak bergantung kepada siapa yang bermainan di posisi penyerang untuk menjaringkan gol,"Namun pemain pertahanan juga boleh menghasilkan jaringan, mereka naik ke atas untuk membantu pasukan mengumpul mata. Tiada spesifik kepada sesiapa untuk mencuba membuat jaringan," katanya.Pekan Ramli juga yakin kejayaan skuad kendalian Pan Gon akan memberi manfaat kepada skuad negara mencari perlawanan persahatan kompetitif.Kali terakhir Malaysia layak secara merit ke Piala Asia ialah pada edisi 1980 di Kuwait yang ketika itu dibimbing jurulatih Jerman, Karlz Heinz Weigang.


Pemain Harimau Malaya perlu kekal fokus, siap siaga pasukan - Faizal Azumu

KUALA LUMPUR, 15 Jun- Penantian selama 42 tahun berakhir selepas skuad Harimau Malaya menumpaskan Bangladesh 4-1 sekali gus melayakkan Malaysia ke pusingan akhir Piala Asia 2023.Menteri Belia dan Sukan, Datuk Seri Ahmad Faizal Azumu menyifatkan kemenangan bersejarah itu cukup bermakna buat Keluarga Malaysia."Daripada enam kumpulan yang berentap dalam aksi kelayakan skuad Harimau Malaya selaku lima naib juara berjaya melayakkan diri secara merit," kata beliau dalam kenyataannya dikongsikan di laman Facebook rasmi Kementerian Belia dan Sukan (KBS).Ahmad Faizal juga agar pemain kekal fokus dan terus beusaha untuk memperoleh lebih banyak kejayaan.Beliau turut berbangga dengan sokongan padu para penyokong khasnya Ultras Malaya yang memeriahkan suasana dan berjaya meniup semangat para pemain untuk beraksi dengan cemerlang.Terdahulu, skuad negara menumbangkan pasukan Bangladesh, 4-1 pada saingan akhir Kumpulan E Kelayakan Piala Asia 2023 pada semalam.Sepak mula perlawanan berlangsung pada pukul 9 malam di Stadium Nasional Bukit Jalil, Bukit Jalil disaksikan hampir 60,000 penonton dan penyokong tanah air.Selain itu, Perdana Menteri, Datuk Seri Ismail Sabri Yaakob turut bersama menyaksikan perlawanan tersebut.


Agong ucap tahniah kepada skuad Harimau Malaya layak ke Piala Asia 2023

KUALA LUMPUR, 15 Jun- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan ucapan setinggi-tinggi tahniah kepada skuad bola sepak kebangsaan dan barisan kejurulatihan atas kejayaan mara secara merit ke pusingan akhir Piala Asia 2023.Menerusi kenyataan di Facebook Istana Negara, Seri Paduka menzahirkan rasa syukur dan sukacita atas kejayaan serta semangat juang yang telah dipamerkan di pusingan kelayakan yang berakhir semalam.Al Sultan Abdullah turut menzahirkan ucapan terima kasih kepada para penyokong atas sokongan padu yang telah diberikan kepada skuad Harimau Malaya dalam perjuangan mengakhiri penantian selama 42 tahun.“Seri Paduka menzahirkan harapan semoga pencapaian ini menjadi suntikan semangat buat skuad kebangsaan untuk lebih bekerja keras mencapai hasil yang terbaik di kejohanan Piala Asia 2023 kelak.“Seri Paduka mendoakan semoga skuad kebangsaan memperoleh kejayaan dan melakarkan sejarah baharu di kejohanan tersebut. Tahniah dan teruskan perjuangan di kejohanan Piala Asia 2023!” menurut kenyataan itu. Malaysia menamatkan penantian lebih empat dekad apabila melayakkan diri secara merit ke Piala Asia 2023 selepas membenam Bangladesh 4-1 dalam aksi terakhir Kumpulan E Kelayakan Piala Asia 2023 di Stadium Nasional Bukit Jalil malam tadi.

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shah)

Berita berkaitanPM ucap tahniah kepada skuad Harimau Malaya layak ke Piala Asia 2023Pemain Harimau Malaya perlu kekal fokus, siap siaga pasukan - Faizal Azumu

Keempat-empat gol pasukan negara malam tadi masing-masing dijaringkan Muhammad Safawi Rasid, Dion Cools, Muhammad Syafiq Ahmad dan pemain gantian Darren Lok.Gol tunggal pasukan Bangladesh dijaringkan Mohammad Ibrahim.Kali terakhir Malaysia membuat penampilan di Piala Asia adalah pada edisi 2007 ketika menjadi tuan rumah bersama, namun sudah 42 tahun pasukan negara gagal layak secara merit sejak edisi 1980 di Kuwait.


Darwin Nunez sah milik Liverpool

LIVERPOOL, 15 Jun- Bekas penyerang Benfica, Darwin Nunez sah milik skuad Liverpool dengan yuran perpindahan mencecah rekod kelab iaitu €1 juta euro (RM461.98 juta).Finalis Liga Juara-Juara itu membayar 75 juta euro (RM346.48 juta) bagi mendapatkan pemain berusia 22 tahun itu manakala tambahan 25 juta (RM115.49 juta) lagi berdasarkan persembahan selain beberapa bayaran diminta Benfica.Perpindahan Nunez melebihi £75 juta (RM399.09 juta) dibayar Liverpool untuk Virgil Van Dijk pada Januari 2018 yang menjadikan dia pemain kelima paling mahal dalam sejarah Liga Perdana.Pemain berdarah Uruguay itu meledak 34 gol dalam 41 penampilan musim lalu termasuk dua ketika berdepan Liverpool pada suku akhir Liga Juara-Juara."Saya sangat gembira untuk berada di sini di Liverpool. Ia kelab yang amat besar," kata Nunez kepada laman sesawang Liverpool."Ketika saya tiba di pusat latihan, saya amat terkejut melihat perancangan dan struktur serta semua trofi yang ada di sini."Anda boleh bayangkan diri anda menang lebih banyak trofi dan kemudian apabila anda kembali ke sini dan melihat trofi dipamerkan, anda boleh berkata, 'Lihat itu, saya sebahagian daripadanya, saya berada di sana ketika itu, menang trofi'."Kerana itulah saya datang ke sini, ke Liverpool untuk menang trofi dan gelaran."Kehadiran pemain itu menambah usaha Jurgen Klopp meningkatkan kualiti serangan skuad The Reds di bahagian serangan. - AFP


Costa Rica lengkapkan slot terakhir Piala Dunia 2022

DOHA, 15 Jun- Pasukan negara Costa Rica melengkapkan slot terakhir Piala Dunia 2022 selepas berjaya menewaskan New Zealand menerusi 'play off' awal pagi tadi.Pasukan Amerika Tengah itu menang tipis 1-0 ke atas pasukan kendalian Danny Hay menerusi jaringan awal penyerangnya, Joel Campbell pada minit ke-3.Masuk babak kedua permainan, nyata New Zealand gagal memecah kebuntuan pasukan dan seterusnya dihukum layangan kad merah kepada penyerangnya, Kosta Barbarouses susulan terjahan keras keatas Francisco Calvo.Costa Rica berjaya menyekat kemaraan New Zealand meski dominasi permainan menyebelahi skuad All Whites hingga minit akhir permainan.Costa Rica diundi dalam Kumpulan E berentap bersama pasukan Jerman, Sepanyol dan Jepun bagi kejohanan yang akan bermula di Qatar November ini.Kemenangan meletakkan Costa Rica ke Piala Dunia buat kali ketiga berturut-turut selain enam secara keseluruhan.Pencapaian terbaik mereka setakat ini ialah kejutan ke suku akhir pada 2014.Jiran New Zealand, Australia mengambil tempat ke-31 dalam kelayakan di stadium yang sama semalam apabila mengatasi Peru 5-4 menerusi penalti.Piala Dunia pertama di negara Arab itu akan berlangsung di Qatar pada 21 November dengan aksi final dijadualkan pada 18 Disember.- AFP

(Penyerang Costa Rica, Joel Campbell menjadi penjaring sulung menewaskan New Zealand dalam perlawanan awal pagi tadi/AFP)


PM ucap tahniah kepada skuad Harimau Malaya layak ke Piala Asia 2023

KUALA LUMPUR, 15 Jun - Perdana Menteri, Datuk Seri Ismail Sabri Yaakob memuji dan mengucapkan tahniah kepada skuad Harimau Malaya yang layak ke Piala Asia 2023 sekali gus menamatkan penantian selama 43 tahun untuk beraksi dalam saingan tersebut.Menerusi catatan di Facebook, Perdana Menteri melahirkan rasa bangga dengan barisan pemain kebangsaan yang berjuang hingga ke tiupan wisel terakhir apabila membenam Bangladesh 4-1 dalam aksi terakhir Kumpulan E Kelayakan Piala Asia 2023 di Stadium Nasional Bukit Jalil di sini malam tadi. “Sejarah tercipta buat Malaysia! Tahniah juga kepada para penyokong yang menyokong pasukan kita tanpa berbelah bagi. Kita teruskan perjuangan di Piala Asia 2023!,” kata Perdana Menteri. Ismail Sabri yang turut hadir menyaksikan perlawanan itu turut memberikan kata-kata semangat apabila Malaysia menjaringkan gol. Perdana Menteri turut menyifatkan persembahan skuad Harimau Malaya bimbingan Kim Pan Gon adalah sangat baik dan membanggakan.Sementara itu Perdana Menteri ketika ditemui pemberita di stadium selepas perlawanan tersebut melahirkan rasa syukur dengan kemenangan Harimau Malaya.“Saya ucapkan tahniah kepada pemain kita yang berusaha keras berjuang bermatian untuk memastikan kemenangan ini,” katanya.

(Perdana Menteri, Datuk Seri Ismail Sabri Yaakob hadir menyaksikan perlawanan Malaysia menentang Bangladesh di Stadium Nasional Bukit Jalil / Foto FB Ismail Sabri Yaakob)

Ismail Sabri turut mengucapkan terima kasih kepada penyokong Malaysia yang berada di stadium ataupun menonton di televisyen yang memberikan semangat kepada pasukan negara.“Saya doakan selepas berjuang (habis-habisan) di Kelayakan Piala Asia kita boleh memberikan hadiah besar kepada Keluarga Malaysia dengan kejayaan di Piala Asia,” katanya.Malaysia menamatkan penantian lebih empat dekad apabila melayakkan diri secara merit ke Piala Asia 2023.Keempat-empat gol pasukan negara masing-masing dijaringkan Muhammad Safawi Rasid, Dion Cools, Muhammad Syafiq Ahmad dan pemain gantian Darren Lok.Gol tunggal pasukan Bangladesh dijaringkan Mohammad Ibrahim.Kali terakhir Malaysia membuat penampilan di Piala Asia adalah pada edisi 2007 ketika menjadi tuan rumah bersama, namun sudah 42 tahun pasukan negara gagal layak secara merit sejak edisi 1980 di Kuwait. -BERNAMA


Terbuka Indonesia : Zii Jia kecewa walau lepasi pusingan awal

JAKARTA, 14 Jun - Jaguh perseorangan lelaki negara, Lee Zii Jia melepasi halangan pertama Terbuka Indonesia 2022 selepas menyingkirkan pemain Thailand Sitthikom Thammasin di Stadium Istora Senayan di sini hari ini.Pemain berusia 24 tahun yang turun selaku pilihan keenam, memerlukan 41 minit sebelum menjinakkan pemain bukan pilihan itu 21-15, 21-14 untuk berdepan pemain India Sameer Verma di pusingan kedua.Zii Jia yang menduduki ranking kelima dunia bagaimanapun kecewa dengan kualiti permainan ditampilkannya pada perlawanan hari ini.“Saya tidak berpuas hati, perlu lagi mengurangkan kesilapan mudah dan meningkatkan tahap fokus,” katanya ketika ditemui Bernama.

Juara Kejohanan Badminton Asia 2022 yang masih dibayangi kekalahan kepada pemain tuan rumah Anthony Sinisuka Ginting di suku akhir Masters Indonesia pada Jumaat lepas bagaimanapun berharap dapat mencipta keputusan lebih baik kali ini.“Memandangkan ia adalah kejohanan berturut-turut, saya rasa kebanyakan pemain agak letih. Saya fikir segalanya mengenai mental dan fokus untuk bertahan lebih lama dalam kejohanan. Itulah cabarannya,” katanya.Sementara itu, beregu campuran Goh Soon Huat dan Shevon Jemie Lai mencipta kejutan menewaskan gandingan nombor satu dunia dari Thailand, Dechapol Puavaranukroh dan Sapsiree Taerattanachai 21-18, 7-21, 22-20. -BERNAMA


Penantian 42 tahun berakhir, Malaysia layak ke Piala Asia

(Pasukan negara yang kali terakhir mara secara merit ke Piala Asia pada edisi 1980 di Kuwait)

KUALA LUMPUR, 14 Jun- Malaysia menamatkan penantian lebih empat dekad untuk melayakkan diri secara merit ke Piala Asia 2023 dalam suasana penuh emosi di Stadium Nasional di Bukit Jalil, malam ini.Kejayaan membanggakan itu hadir selepas skuad Harimau Malaya bimbingan Ketua Jurulatih Kim Pan Gon berpesta gol membelasah Bangladesh 4-1, pada aksi terakhir Kumpulan E saingan Kelayakan Piala Asia.Kemenangan disaksikan 52,964 penonton itu, membolehkan pasukan negara mengumpul keseluruhan enam mata untuk menamatkan kempen kelayakan di kedudukan kedua di belakang Bahrain, sekali gus mengesahkan kemaraan ke Piala Asia 2023, selaku antara lima naib juara terbaik kumpulan.Keempat-empat gol pasukan negara malam ini masing-masing dijaringkan Muhammad Safawi Rasid, Dion Cools, Muhammad Syafiq Ahmad dan pemain gantian Darren Lok.Pada aksi bersejarah itu, Malaysia yang bermotivasi tinggi untuk memburu tiga mata memulakan perlawanan dengan garang, apabila memberikan amaran seawal minit keenam apabila rembatan penyerang Muhammad Syafiq Ahmad terkena tiang, tatkala penjaga gol Anisur Rahman sudah tertewas.Asakan demi asakan dilancarkan Malaysia di awal permainan membuahkan hasil, apabila Muhammad Safawi Rasid meletakkan pasukan di depan pada minit ke-16 menerusi sepakan penalti, susulan Matthew Davies dijatuhkan Mohammad Atiqur Rahman.

(Skuad bimbingan Kim Pan Gon membuktikan kemampuan apabila menamatkan kempen kelayakan Kumpulan E selaku naib juara selepas menewaskan Bangladesh 4-1)

Tiga minit berselang, Muhammad Safawi terlepas peluang menggandakan kedudukan buat Malaysia dan meraih gol kedua peribadinya malam ini, selepas tandukan pemain Johor Darul Ta'zim (JDT) itu yang tidak dikawal berjaya ditepis Rahman.Ketika Malaysia mendominasi permainan, Bangladesh 'mendiamkan' seketika suasana Stadium Nasional, apabila meledak gol penyamaan pada minit ke-31, selepas Mohammad Ibrahim menanduk masuk bola yang berpunca dari lontaran ke dalam jarak jauh rakan sepasukan.Namun pasukan negara pantas memberikan respons apabila kembali mendahului perlawanan pada minit ke-38, menerusi rembatan kaki kiri pemain pertahanan Dion Cools yang gagal ditampan kemas Rahman, sekali gus meledak gol pertamanya bersama skuad kebangsaan.Malaysia terus menguasai permainan dan berjaya melebarkan defisit jaringan apabila Muhammad Syafiq yang juga kapten malam ini, menanduk masuk hantaran jarak jauh Mohamad Faisal Halim selepas dua minit bersambung babak kedua.Pasukan lawan yang dibimbing Javier Fernandes Penato mempunyai peluang merapatkan kedudukan pada minit ke-57, namun rembatan pemain gantian Md Foysal Ahmed Fahim dari jarak dekat berjaya ditepis penjaga gol Ahmad Syihan Hazmi.Pasukan negara yang kali terakhir mara secara merit ke Piala Asia pada edisi 1980 di Kuwait mengesahkan kemenangan dengan jaringan keempat, selepas pemain gantian Darren Lok memanfaatkan hantaran Muhammad Akhyar Abdul Rashid pada minit ke-73.Bagaimanapun, impian Muhammad Akhyar untuk mencetak nama sebagai penjaring selepas tandukannya pada minit ke-79 hanya terkena palang, sekali gus keputusan 4-1 kekal sehingga wisel penamat dibunyikan pengadil Zaid Thamer Mohammed dari Iraq.Sebagai rekod, kali terakhir Malaysia membuat penampilan di Piala Asia pada edisi 2007 ketika menjadi tuan rumah bersama. -BERNAMA


Pasukan ragbi wanita Terengganu bertemu Selangor, Sabtu ini

KUALA NERUS, 13 Jun - Pasukan ragbi lelaki dan wanita Terengganu masing-masing membuat kejutan serentak dengan mara ke peringkat akhir, bagi perebutan kejuaraan Kejohanan Ragbi Lelaki Bawah 19 Tahun Kebangsaan edisi ke-5 dan Kejohanan Ragbi Wanita 15 Sepasukan Kebangsaan yang julung kali dipertandingkan.  Terengganu yang hadir selaku bukan pasukan pilihan diundi dalam kumpulan B bersama Wilayah Persekutuan Labuan dan Pahang.Pasukan wanita Terengganu pula satu kumpulan bersama pasukan pilihan iaitu Kedah dan Polis Diraja Malaysia (PDRM) bagi aksi Kumpulan B wanita.  Aksi peringkat kumpulan B wanita di Stadium Ragbi Tengku Muhammad Ismail, Kuala Nerus ternyata tuah perlawanan memihak kepada pasukan tuan rumah menafikan Polis Diraja Malaysia (PDRM) yang hadir selaku pasukan pilihan dengan dua jatuhan percubaan untuk berkeputusan 14 berbalas 3. Terdahulu pada aksi perlawanan pertama Terengganu ditewaskan Kedah dengan keputusan 62 berbalas 5. Situasi terkini ini meletakkan pasukan ragbi wanita Terengganu layak untuk mara ke pusingan penentuan separuh akhir bertemu Selangor Sabtu ini di Padang Utara, Petaling Jaya.  Dalam kategori lelaki bawah 19 tahun Terengganu turut membuat kejutan untuk menafikan Pahang 11-0.Wilayah Persekutuan Labuan pula ditewaskan oleh Pahang 10-12.

"Pertama kali ketika kumpulan keluar, pertama kali kita liha pasukan Kedah memang kita rasa bukan pilihanlah. PDRM juga satu pasukan dalam itu. PDRM ini satu pasukan yang berpengalaman. Jadi kita sebagai bukan pilihan ini bermain hanya sekadar memenuhi pasukan pada awalnya," kata Pengurus Pasukan Ragbi Terengganu, Nizam Kamal.


Terus sokong Harimau Malaya menentang Bangladesh esok - Faizal Azumu

IPOH, 13 Jun - Kementerian Belia dan Sukan (KBS) mahu momentum baik yang ditunjukkan skuad kebangsaan dapat dikekalkan menentang Bangladesh esok. Menterinya, Datuk Seri Ahmad Faizal Azumu berkata di bawah kendalian jurulatih Kim Pan Gon, skuad kebangsaan menunjukkan peningkatan ketara dan beliau berharap prestasi itu dapat diteruskan.  Justeru, beliau mahu semua penyokong dapat meneruskan sokongan kepada pasukan negara agar dapat ke peringkat yang lebih tinggi.  "Saya nampak ada peningkatan ketara dengan jurulatih Kim Pan Gon ini, saya harap momentum penigkatan ini dapat berterusan."Kita akan mempunyai satu pasukan yang cukup hebat yang akan bertarung di peringkat yang lebih tinggi, tapi kita mesti terus bagi sokongan, jangan sentiasa terlalu menuding jari tapi kita belajar dari kesilapan dan bangkit," kata Ahmad Faizal selepas majlis perasmian Surau Al-Faizin Sekolah Kebangsaan Pasukan Polis Hutan Ulu Kinta, di sini.

Ahmad Faizal turut berharap tiada lagi pihak yang saling menuding jari berikutan kekalahan Malaysia dalam perlawanan menentang Bahrain Sabtu lalu.  Jelasnya, pemain negara telah memberikan persembahan hebat dengan semangat juang yang tinggi meskipun tewas 2-1 di tangan Bahrain. "Pada saya penjaga gol negara telah banyak jasanya kepada kita. Beliau telah mendedikasikan hidup dia kepada sukan dan juga kepada perlawanan ini tentunya beliau tidak mahu gagal tetapi ianya telah berlaku."Kita harap setiap kesilapan itu kita belajar dan bukan kita tuding jari sehingga merosakkan beliau sebagai seorang atlet, kenanglah jasa beliau sebagai seorang pemain juga," katanya.


Pembangunan atlet negara, usaha kerajaan negeri wajar dihargai

JOHOR BAHRU, 13 Jun - Kerajaan Negeri Johor kecewa dengan tindakan sebilangan persatuan atau organisasi induk sukan kebangsaan yang tidak menyatakan penghargaan terhadap negeri yang melahirkan atlet mewakili mereka. Exco Belia dan Sukan Negeri, Hairi Md Shah memaklumkan penghargaan layak diberi kerana Johor telah berusaha, dan mengeluarkan dana berbillion ringgit, bagi membangunkan atlet terbabit.

"Johor melahirkan ramai atlet berkaliber, yang telah menyumbang bakat di peringkat kebangsaan, serta mengharumkan nama negara di persada dunia," katanya menerusi hantaran di Facebook. Justeru, beliau berharap pihak berkaitan lebih cakna menilai dari setiap aspek, bagi memastikan Johor, dan negeri–negeri lain yang telah melahirkan atlet berkualiti, mendapat penghargaan selayaknya.  Tambah Hairi, elemen pembangunan atlet yang dikendalikan Majlis Sukan Negeri Johor, merupakan antara inisiatif yang dititikberatkan Kerajaan Negeri, sehingga kini.


Kekalahan kepada Bahrain bukan penamat untuk Harimau Malaya

KUALA LUMPUR, 13 Jun - Pemain pertahanan Ahmad Khuzaimi Piee percaya ‘pintu’ ke Piala Asia 2023 masih terbuka untuk skuad kebangsaan.Beliau berkata barisan pemain negara perlu mengekalkan fokus untuk meraih tiga mata penuh pada perlawanan terakhir Kumpulan E saingan Kelayakan Piala Asia 2023 menentang Bangladesh, malam esok.Selepas tewas kepada Bahrain pada Sabtu lepas pemain Negeri Sembilan itu yang lebih mesra dengan panggilan Jimmy berkata hanya kemenangan ke atas Bangladesh akan mencerahkan peluang skuad Harimau Malaya beraksi pada saingan tersebut tahun depan."Kita masih ada peluang kalau melihat daripada kedudukan pasukan dalam saingan kumpulan lain."Jadi diharap peminat dapat terus turun ke stadium ketika menentang Bangladesh untuk memberi sokongan kepada kami," katanya ketika ditemui di sini baru-baru ini.Selepas mengharungi dua perlawanan Bahrain di kedudukan teratas Kumpulan E dengan enam mata sementara Malaysia dan Turkmenistan masing-masing mengumpul tiga mata di tempat kedua dan ketiga manakala Bangladesh tercorot tanpa mata.

Hanya juara kumpulan dan lima naib juara terbaik akan layak ke Piala Asia 2023.Berdasarkan ranking lima naib juara terbaik selepas dua perlawanan, Malaysia berada di kedudukan terakhir sementara Thailand, Kyrgyzstan dan India di posisi teratas dengan mengumpul enam mata manakala Filipina (empat mata) di tempat keempat.Sementara itu, Ahmad Khuzaimi berkata skuad kebangsaan perlu mengelak daripada melakukan kesilapan mudah yang boleh menghukum pasukan ketika berdepan Bangladesh."Apa yang perlu dilakukan adalah fokus dan tidak melakukan kesilapan bodoh,” katanya. Pada aksi tersebut, Ahmad Khuzaimi mencipta bantuan jaringan kepada Mohamadou Sumareh untuk meletakkan Malaysia di hadapan, namun skuad ‘Dilmun’s Warriors’ bangkit meledak dua gol termasuk satu sepakan penalti untuk meraih tiga mata penuh. - BERNAMA


Kelayakan Piala Asia 2023 Guna lebih dari satu stadium, elak kejadian berulang -Ahmad Faizal

IPOH, 13 Jun- Persekutuan Bola Sepak Asia (AFC) dan Persatuan Bola Sepak Malaysia (FAM) dicadang untuk menggunakan beberapa stadium lain bagi perlawanan pusingan kelayakan Piala Asia 2023. Menteri Belia dan Sukan, Datuk Seri Ahmad Faizal Azumu berkata, penggunaan lebih dari satu stadium boleh dilaksanakan bagi acara-acara perlawanan bola sepak peringkat antarabangsa sebagai langkah memastikan kualiti padang di Stadium Nasional Bukit Jalil (SNBJ) berada dalam keadaan baik.Beliau berkata, keadaan padang SNBJ pada perlawanan Malaysia menentang Bahrain tempoh hari sudah dijawab dengan jelas oleh Perbadanan Stadium Malaysia (PSM) bahawa sistem saliran stadium dalam keadaan baik.Katanya, bagi mengelakkan kejadian sama berulang, Persekutuan Bola Sepak Asia (AFC) dan Persatuan Bola Sepak Malaysia (FAM) diminta berbincang dengan Kementerian Belia dan Sukan serta PSM untuk menentukan venue perlawanan peringkat antarabangsa pada masa akan datang."Semua sedia maklum bahawa pertandingan ini di uruskan oleh pihak AFC dengan kerjasama FAM, bukan Kementerian Belia dan Sukan, bukan PSM. Jadi rakyat kena faham itu dulu sebelum nak marah pada menteri."Mungkin kita boleh gunakan beberapa stadium untuk kejohanan seperti ini contohnya bagi perlawanan tidak melibatkan ramai penonton seperti Turkmenistan melawan Bangladesh, kita boleh gunakan stadium Kuala Lumpur.

(Ahmad Faizal berkata penggunaan lebih dari satu stadium boleh dilaksanakan bagi acara-acara perlawanan bola sepak peringkat antarabangsa sebagai langkah memastikan kualiti padang di Stadium Nasional Bukit Jalil (SNBJ) berada dalam keadaan baik)

"SNBJ boleh digunakan untuk perlawanan melibatkan pasukan negara kita," katanya mengulas kritikan berhubung kualiti padang SNBJ ketika pasukan negara menentang Bahrain pada Sabtu lalu.Beliau bercakap kepada pemberita selepas merasmikan Surau Al-Faizin, Sekolah Kebangsaan Pasukan Polis Hutan, di sini.Dalam pada itu, Ahmad Faizal mengharapkan rakyat dan peminat bola sepak terus memberikan sokongan kepada pasukan negara biarpun kalah ketika menentang Bahrain, Sabtu lalu.


Berrettini tewaskan Murray, rangkul kejuaraan ATP Stuttgart

(Matteo Berrettini meraikan trofi itu selepas memenangi perlawanan tenis jelajah akhir ATP menentang pemain Britain Andy Murray/AFP)

STUTTGART, 13 Jun - Matteo Berrettini menewaskan Andy Murray yang mengalami kecederaan 6-4, 5-7, 6-3 untuk memenangi gelaran gelanggang rumput ATP Stuttgart.Berrettini, yang kali terakhir bermain pada Mac dan kemudian menjalani pembedahan tangan, memenangi gelaran Stuttgart kesembilannya tanpa kalah.Murray yang mengheret perlawanan ke set ketiga setelah tewas set pertama, mengalami kecederaan pangkal paha semasa memulakan set terakhir.

(Matteo Berrettini meraikan kemenangan perlawanan tenis akhir jelajah ATP menentang pemain Britain Andy Murray/AFP)

“Ini sungguh sukar dipercayai,” kata Berrettini yang menduduki ranking ke-10, selepas merangkul gelaran pertamanya sejak memenangi Queen's Club di Kensington, London pada Jun lalu.“Ini adalah perkara terakhir yang saya boleh bayangkan apabila saya kembali ke gelanggang.“Saya fikir sejenak saya mungkin tidak dapat bermain acara ini, sekarang saya di sini. Memegang trofi itu seolah-olah tidak benar," katanya."Matlamat saya adalah untuk bermain dengan baik selepas pembedahan pertama dalam hidup saya. Saya tidak bermain tenis terbaik saya pada awal minggu, tetapi saya menjadi lebih baik dengan setiap perlawanan," tambah Berrettini. -AFP


Suntikan baharu buat Nor Sarah

MARAN, 12 Jun- Atlet lompat bergalah wanita negara, Nor Sarah Adi menerima suntikan semangat di atas kejayaannya memenangi pingat emas di Sukan SEA 2021 di Vietnam, baru-baru ini.Nor Sarah yang merupakan atlet pecut wanita 4x100 meter sebelum ini, mengakui keputusannya untuk mencuba acara lompat bergalah telah berjaya menaikkan semula namanya di pentas Sukan Asia Tenggara berkenaan.

(Nor Sara cipta kejutan merangkul pingat emas Sukan SEA 2021, sekali gus menamatkan kemarau emas 11 tahun bagi Malaysia/ BERNAMA)

Kejayaan itu katanya, adalah hasil daripada semua jurulatih yang berjaya mencungkil bakatnya sejak sekolah rendah. Antaranya, guru Sekolah Rendah Jengka 2 dan Sekolah Sukan Malaysia Pahang.  “Datuk, Yang Berhormat semua bagi sumbangan saya bersyukur terima kasih, Sumbangan ini buat saya lebih semangat insyaallah saya buat terbaik untuk Maran, Pahang dan Malaysia, insyaallah," katanya.Nor Sarah ditemui pada majlis yang dirasmikan Ahli Parlimen Maran, Datuk Seri Dr. Ismail Abdul Muttalib di Dewan Arena Tengku Muda Pahang. Majlis turut meraikan atlet silat, Mohd Taqiyuddin Hamid yang juga berasal dari Kampung Bak-Bak, Maran.  Pada temasya itu, Mohd Taqiyuddin bergandingan dengan Sazzlan Yuga untuk mempertahankan pingat emas acara seni ganda putra.


Liga Super Bola Jaring 2022; Johor Jewels kekal rentak kemenangan

KUALA LUMPUR, 12 Jun- Pasukan Johor Jewels terus mengukuhkan kedudukan di tangga kedua Liga Super Bola Jaring 2022 di belakang KL Wildcats apabila menundukkan pasukan tercorot, Melaka Mystic 68-24.Ini kejayaan kelima mereka dalam lima perlawanan.Minggu lalu skuad bimbingan Pow Mei Foong menewaskan Negeri Sembilan Venom 62-26.Penyerang utama, An Najwa Azizan nyata sukar diikat pertahanan Melaka Mystic dan berjaya menyumbang 32 mata buat Johor.Turut membantu kejayaan tersebut ialah Nadia Natasya dengan 28 mata selain Athekah Ammaliah dan Sirima Samnaree masing-masing menyumbang 4 mata.Bagi Melaka Mystic pula, 14 mata dihasilkan oleh Hayani Roslee manakala 10 mata lagi menerusi Wahidah Hamid.


LONDON, 13 Jun- Liverpool dilaporkan semakin hampir menandatangani penyerang Uruguay dari Benfica, Darwin Nunez dengan kontrak yang nilainya boleh mencecah £85 juta (AS$104 juta).Kelab Liga Perdana itu telah berbincang dengan Benfica selama beberapa minggu dan pengarah sukan baharu Liverpool, Julian Ward dipercayai akhirnya berjaya mendapatkan salah seorang pemain paling diburu ketika ini.Semalam, Liverpool dilaporkan telah bersetuju membuat pembayaran awal £64 juta, disusuli bayaran tambahan £12.8 juta berdasarkan penampilan dan £8.5 juta lagi bergantung pada pencapaian pasukan.

(Nunez dijangka lengkapkan perpindahan ke Anfield minggu ini/AFP)

Jika semua syarat dipenuhi, yuran perpindahan pemain berusia 22 tahun itu akan mengatasi rekod Liverpool sebanyak £75 juta, yang dibayar kepada Southampton untuk pertahanan tengah Belanda ,Virgil van Dijk pada 2018.

Nunez, yang tidak beraksi bersama skuad kebangsaan Uruguay yang menumpaskan Panama 5-0 dalam perlawanan persabahabatan Sabtu lalu, dijangka memulakan ujian kecergasan pada hari ini yang mungkin mengambil masa dua hari untuk diselesaikan. -AFP


Shahidan kembali terajui KOM

KUALA LUMPUR, 12 Jun- Menteri Wilayah Persekutuan, Datuk Seri Dr Shahidan Kassim akhirnya kembali memimpin Kesatuan Olahraga Malaysia (KOM) selepas menyepi selama 10 tahun.Ini selepas beliau menewaskan penyandang Presiden, Datuk SM Muthu dengan perbezaan empat undi pada Pemilihan bagi penggal 2022 hingga 2025 badan induk olahraga negara itu hari ini.Lima teras utama manifesto yang ditampilkan Shahidan berjaya menambat hati 36 perwakilan, sekali gus menerima 20 undi berbanding SM Muthu, 16 undi.

(Shahidan (kanan) menewaskan penyandang Presiden, SM Muthu pada Pemilihan bagi penggal 2022 hingga 2025)

Presiden Persatuan Olahraga Perlis itu pernah memegang jawatan nombor satu KOM dari 2006 hingga 2012 sebelum tewas kepada Datuk Zainal Abidin Ahmad ketika pemilihan penggal 2013-2015."Bagi saya adalah penyatuan kita kena kembali balik kepada tujuan asal kita, kita hendaklah bersatu dan kita mestilah meletakkan atlet sebagai keutamaan dan kita berharap kita dapat mencapai kecemerlangan dalam Sukan SEA, Sukan Komanwel dan Olimpik. Ini merupakan keutamaan dan seterusnya mencapai kecemerlangan," katanya.Perebutan bagi kerusi Timbalan Presiden pula menyaksikan Datuk Fadzil Abu Bakar dan Datuk Seri V. Pulanthiran terikat apabila masing-masing menerima 18 undi, namun Fadzil diangkat sebagai pemenang selepas mendapat undi daripada pengerusi mesyuarat.Bagi empat jawatan Naib Presiden pula, dua penyandang iaitu Josephine Kang dan Datuk Mark William Ling berjaya mempertahankan kerusi itu, manakala Sallehuddin Satar dan Syamsul Bani Abdullah menjadi muka baharu.


Kekalahan kepada Bahrain, penilaian akan dilakukan segera - Kim Pan Gon

KUALA LUMPUR, 12 Jun- Ketua jurulatih Harimau Malaya, Kim Pan Gon enggan menyalahkan tindakan terburu-buru penjaga gol, Mohd Farizal Marlias sebagai punca utama Malaysia tewas 1-2 kepada Bahrain pada aksi kedua Kumpulan E semalam.Sebaliknya, pengendali dari Korea Selatan itu bertegas segala perkara yang terjadi dalam aksi itu akan dinilai oleh pasukannya sebelum membuat sebarang keputusan dan kenyataan.Dalam aksi di Stadium Nasional Bukit Jalil semalam, kesilapan Mohd Farizal yang menjatuhkan pemain Bahrain dalam kotak penalti 10 minit sebelum tamat permainan telah memusnahkan harapan skuad negara untuk meraih sekurang-kurangnya satu mata.Pan Gon berkata apa yang berlaku dalam aksi itu akan dinilai oleh pasukan bimbingannya sebelum sebarang keputusan dibuat."Saya tidak akan mengulas mengenai perkara peribadi ini, semua akan dianalisis dan dibuat keputusan oleh pasukan kejurulatihan kami," kata Pan Gon dalam sidang media selepas perlawanan.

(Ketua jurulatih Harimau Malaya, Kim Pan Gon/FAM)

Dalam perlawanan yang disaksikan lebih 63,000 penonton, pemain naturalisasi Mohamadou Sumareh meletakkan Malaysia di depan pada minit ke-55 sebelum Ali Abdulla Haram menyamakan kedudukan untuk Bahrain dua minit kemudian."Bagi saya, tiada apa yang ingin dirungutkan. Pemain telah berusaha sedaya upaya. Kita tidak boleh mencipta kejayaan besar hanya dalam tempoh beberapa hari. Kami terus belajar dari kesilapan. Kami sudah bertambah baik. Apa yang pasti kita tidak boleh terlepas peluang untuk ke pusingan akhir. Saya pasti pemain tahu betapa pentingnya situasi dalam tempoh beberapa hari ini," tambah Pan Gon.Kekalahan itu menyaksikan skuad negara berdepan perlawanan 'wajib menang' ke atas Bangladesh pada aksi terakhir Selasa ini bagi mencerahkan peluang menamatkan penantian 15 tahun ke pusingan akhir Piala Asia.Sementara itu, bagi pengendali Bahrain, Helio Filipe Sousa, beliau gembira pasukannya berjaya mengatasi tekanan dan keadaan padang untuk mengutip tiga mata berharga pada perlawanan tersebut."Saya amat berterima kasih kepada pemain-pemain saya, mereka hebat, sukar dibayangkan mereka amat bersemangat dan komited kepada negara mereka. Apa yang mereka persembahkan adalah luar biasa. Mereka tidak pernah bermain seperti ini dalam tempoh tiga hingga lima tahun lalu," kata Filipe Sousa dalam sidang media tersebut.

(Ketua jurulatih Bahrain, Helio Filipe Sousa/FAM)


Tidak mahu bergantung pada Zii Jia, BAM komited lahir jaguh perseorangan lelaki

KUALA LUMPUR, 12 Jun - Tidak mahu bergantung kepada Lee Zii Jia sahaja, Persatuan Badminton Malaysia (BAM) komited untuk melahirkan lebih ramai perseorangan lelaki yang mampu menyerlah di peringkat antarabangsa.Presidennya Tan Sri Mohamad Norza Zakaria berkata ia menjadi tanggungjawab pengarah kejurulatihan perseorangan BAM Wong Choong Hann untuk terus membangunkan bakat-bakat baharu yang mempamerkan prestasi cemerlang pada kejohanan bertaraf dunia.Pada masa sama, beliau berharap semua pihak memahami situasi itu dan bekerja rapat untuk melahirkan lebih banyak pemain perseorangan yang berkaliber.“Ia adalah usaha yang berterusan. Choong Hann tahu tanggungjawab beliau dan kita bukan sahaja ketandusan dari segi pemain lelaki tetapi juga wanita dan ini harus diselesaikan segera. “Saya rasa kita nampak dari segi beregu lelaki mereka menunjukkan pencapaian yang memberangsangkan, beregu wanita Pearly Tan-M. Thinaah sudah mencapai ranking 10 teratas dunia.“Jadi seharusnya perseorangan lelaki dan wanita perlu cepat melangkah supaya mereka tidak ketinggalan," katanya kepada pemberita di Kelab Sukan Ekuestrian STC di sini, hari ini.

(Lee Zii Jia/FOTO Badminton Association Malaysia)

Menurutnya, walaupun Zii Jia, yang menduduki ranking kelima dunia itu berada pada tahap terbaik, namun Malaysia tidak harus bergantung kepada satu pemain sahaja untuk membawa kecemerlangan di arena global.Mohamad Norza turut meminta peminat sukan badminton tanah air untuk memberikan masa dan ruang kepada pemain seperti Ng Tze Yong dan Aidil Sholeh Ali Sadikin, untuk mereka memperbaiki corak permainan serta lebih konsisten, sekali gus melakar kejayaan pada kejuaraan antarabangsa."Kita juga ada pemain profesional seperti Cheam June Wei, Soong Joo Ven yang perlu mempergiatkan usaha mereka supaya Zii Jia tidak keseorangan di peringkat tertinggi, jadi kita mesti bekerja kuat," tambahnya.Tze Yong yang menduduki ranking ke-48 dunia merupakan pemain utama dalam BAM selepas Zii Jia meninggalkan badan itu Januari lepas untuk menjadi pemain profesional.Terdahulu, Mohamad Norza menyampaikan hadiah kepada pemenang Kelas SJ12 acara show jumping dalam Kejohanan Tan Sri Jamaluddin Jarjis.Izad Rushdi Paiza dari pasukan Penawar Learning Centre muncul juara, manakala Abdul Hariz Abd Majid dari pasukan State Terengganu Equestrian Team (STET) dan Amira Syahirah Mohd Zulkefli dari pasukan Taman Ekuestrian Putrajaya (TEP), masing-masing menduduki tempat kedua dan ketiga. - BERNAMA


PSM tak arah guna penyodok buang air bertakung di Stadium Nasional

KUALA LUMPUR, 12 Jun - Perbadanan Stadium Malaysia (PSM) tidak mengeluarkan arahan supaya penyodok dan kadbod digunakan untuk mengalirkan air keluar dari padang sebelum aksi kelayakan Piala Asia 2023 antara Malaysia dan Bahrain di Stadium Nasional di Bukit Jalil, semalam.Ketua Pegawai Eksekutif PSM Mohd Faidz Sanusi berkata tindakan mengeluarkan air secara manual itu tidak sepatutnya dilakukan kerana venue tesebut mempunyai sistem perparitan yang berfungsi dengan baik untuk mengalirkan air yang bertakung di padang.“PSM memang tidak mencadangkan mengeluarkan air secara manual seperti itu terutama sekali menggunakan penyodok dan kadbod seperti membersihkan lantai...sepatutnya tidak begitu.“Padang ini ada sistem perparitan dan kalau tengok bila perlawanan bermula tiada lagi kelihatan air bertakung kerana ia memerlukan masa untuk air surut keluar,” katanya ketika dihubungi Bernama, hari ini.Semalam, tular beberapa petugas dilihat menggunakan penyodok dan kadbod dalam usaha mengatasi masalah air bertakung di Stadium Nasional selepas hujan lebat yang mengakibatkan hampir sepenuhnya permukaan padang digenangi air.

Mengulas lanjut, Mohd Faidz berkata sistem perparitan di Stadium Nasional membolehkan permukaan padang yang bertakung kembali normal dalam tempoh 15 minit selepas hujan berhenti sementara sekiranya hujan lebat disusuli hujan renyai ia mengambil masa antara 20 hingga 25 minit untuk air surut.Beliau berkata permukaan padang menjadi lebih teruk akibat penggunaan penyodok dan kadbod untuk mengeluarkan air kerana ia merosakkan rumput.“Ini seperti hendak mengeringkan rambut menggunakan sikat… anda menggunakan peralatan yang tidak sepatutnya, tak perlu gunakan alatan kerana ada parit di bawah itu yang akan mengalirkan air keluar,” katanya.Sementara itu, PSM dalam kenyataan menyatakan komitmen mereka untuk bekerjasama dengan Persatuan Bola Sepak Malaysia (FAM) dan Konfederasi Bola Sepak Asia (AFC) bagi memastikan baki perlawanan kelayakan Piala Asia 2023 berlangsung dengan lebih baik dan teratur.PSM menjelaskan pihaknya bersama Kementerian Belia dan Sukan akan memulakan proses penukaran permukaan padang Stadium Nasional yang dijadual bermula suku pertama tahun depan selain kerja-kerja penambahbaikan lain sejurus tamat komitmen acara-acara lain tahun ini. - BERNAMA


MSC 2022: Petanda positif Malaysia mampu jadi hub e-sukan pelancongan Asia Tenggara

KUALA LUMPUR, 12 Jun - Selepas dua tahun dilanda pandemik COVID-19, buat julung kalinya Malaysia terpilih menjadi tuan rumah pertandingan sukan elektronik (E-Sukan) Piala Asia Tenggara Mobile Legends (MSC) 2022.Pertandingan yang menghimpunkan 12 pasukan terbaik di seluruh Asia Tenggara tersebut memberi petanda positif tentang peluang Malaysia untuk terus dipilih menganjurkan lebih banyak kejohanan e-sukan pada masa depan.Penganjuran MSC 2022 yang berlangsung di Pusat Perdagangan dan Pameran Antarabangsa Malaysia (MITEC) ketika ini meneruskan bahang kejohanan e-sukan yang masih belum reda selepas Sukan SEA 2021 di Vietnam, baru-baru ini."Kita rasa untuk MSC kali ini, kita akan lebih kompetitif MSC yang sebelumnya, jadi apa yang boleh kita janjikan pada kali ini harap semua peminat terhibur dengan pertandingan sukan elektronik kali ini," kata Pegawai Pemasaran dan Pembangunan Perniagaan Permainan Moonton, Fikri Rizal Mahruddin di sini.

Sementara itu, media tempatan turut melahirkan keterujaan mereka dan bakal kembali sibuk dengan liputan penganjuran e-sukan antarabangsa dalam tempoh 6 bulan ini.Fasiliti terbaik, faktor keselamatan dan prosedur operasi standard (SOP) COVID-19 yang lebih mesra, menjadi antara daya penarik buat Malaysia muncul sebagai negara hub e-sukan pelancongan di rantau ini.


PM bangga semangat juang pemain Harimau Malaya

KUALA LUMPUR, 12 Jun- Perdana Menteri, Datuk Seri Ismail Sabri Yaakob menzahirkan rasa bangga dengan semangat juang yang ditunjukkan para pemain Harimau Malaya pada perlawanan menentang Bahrain malam tadi. Menerusi catatan di Facebook, beliau berkata kalah menang itu adat pertandingan dan skuad kendalian Kim Pan Gon perlu terus berjuang untuk perlawanan seterusnya. "Saya tetap bangga dengan semangat juang yang ditunjukkan para pemain Harimau Malaya kita!."Kalah menang itu adat pertandingan, kita berjuang lagi untuk perlawanan seterusnya. "Buat para pemain, ini bukan pengakhiran tetapi peluang untuk kita buat lebih baik selepas ini. Ayuh bangkit!," katanya.

Berita berkaitanGol penalti Helal kecewakan Skuad Harimau MalayaPM saksi perlawanan Malaysia menentang Bahrain


Fasa baharu NHDP: Fokus tingkat kualiti, jumlah kejohanan di peringkat akar umbi

KUALA LUMPUR, 12 Jun- Program Pembangunan Hoki Negara (NHDP) memasuki fasa baharu selepas era pandemik dengan memfokuskan kepada meningkatkan kualiti dan jumlah kejohanan berbanding sesi latihan.Pengerusi Jawatankuasa Pembangunan Konfederasi Hoki Malaysia (MHC), Prof Datuk Dr S Shamala berkata, peralihan fasa itu bertujuan memupuk semangat untuk bertanding dan bersaing di peringkat akar umbi."Program pembangunan ini ada beberapa elemen selama ini kita dah fokus kepada elemen latihan, kali ini adalah daripada kejohanan terutama selepas pandemik, jadi program ini merupakan satu yang dijalankan secara keseluruhan semua pusat kita terlibat secara zon ini, merupakan kemuncak diantara yang paling elit," katanya.Presiden MHC, Datuk Seri Subahan Kamal berkata objektif lain NHDP ialah untuk menjadi salah satu platform pencarian bakat-bakat baharu sebelum dapat diketengahkan di peringkat kebangsaan"Memang program ini adalah program berstruktur, melibatkan kerjasama terutama Majlis Sukan Negara (MSN), Kementerian Pendidikan (KPM). Jadi kami mahu pihak sekolah juga terlibat tapi yang pentingnya kerjasama pasukan yang ada dan juga bantuan yang diberikan oleh semua tenaga pengajar ataupun jurulatih peringkat akar umbi telah banyak membantu,"ujar Subahan.

(Presiden MHC, Datuk Seri Subahan Kamal (kiri) dan Pengerusi Jawatankuasa Pembangunan MHC, Prof Datuk Dr S Shamala)

Terdahulu, Subahan bersama S. Shamala turun padang menyaksikan perlawanan akhir Karnival Hoki Program NHDP Kebangsaan B-17 Lelaki di Stadium Hoki Nasional Bukit Jalil.Perlawanan tersebut menyaksikan Sekolah Sukan Tunku Mahkota Ismail, SSTMI muncul juara dengan menewaskan Sekolah Sukan Pahang SMK Seberang Temerloh dengan 6-0.


Gol penalti Helal kecewakan Skuad Harimau Malaya

(Pemain Harimau Malaya, Muhammad Syafiq Ahmad cuba melakukan tandukan ke arah gawang gol pasukan Bahrain pada Perlawanan Kumpulan E, Pusingan Akhir Kelayakan Piala Asia 2023 di Stadium Nasional Bukit Jalil malam tadi/BERNAMA)

KUALA LUMPUR, 12 Jun- Jaringan sepakan penalti pemain gantian Abdulla Yusuf Helal pada penghujung perlawanan memusnahkan impian Malaysia mencipta kejutan ke atas Bahrain apabila tewas 1-2 pada aksi kedua Kumpulan E saingan Kelayakan Piala Asia 2023, malam tadi.Pada aksi di Stadium Nasional di Bukit Jalil itu, Helal menjaringkan gol kemenangan apabila menyempurnakan sepakan penalti pada minit ke-81 yang diberikan pengadil dari Tajikistan Sadullo Gulmurodi selepas penjaga gol Mohd Farizal Marlias menjatuhkan Ali Jaafar Madan dalam kotak penalti.Terdahulu, pemain naturalisasi Mohamadou Sumareh membuka tirai jaringan buat Malaysia pada minit ke-55 sebelum Ali Abdulla Haram menyamakan kedudukan buat Bahrain dua minit berselang.Beraksi di depan lebih 63,000 penyokong, Malaysia ternyata lebih mendominasi 45 minit pertama permainan dengan beberapa siri serangan sementara benteng pertahanan Bahrain bekerja keras menyerap asakan demi asakan skuad Harimau Malaya.Pasukan negara tidak menunggu lama untuk memberikan amaran seawal minit kelima apabila hantaran jauh Ahmad Khuzaimi Piee tepat ke kaki Junior Eldstal tetapi beliau lambat menolak bola menyaksikan penjaga gol Sayed Mohammed Abbas bertindak menyelamatkan keadaan.Malaysia terus melancarkan serangan berbahaya dengan penyerang, Muhamad Nazmi Faiz Mansor, Darren Lok dan Junior masing-masing mempunyai peluang untuk meletakkan Malaysia di depan dalam tempoh 15 minit pertama, namun Abbas cemerlang muncul watak penyelamat.Peluang keemasan untuk Malaysia memecah kebuntuan hadir pada minit ke-31 menerusi pemain sayap Muhammad Akhyar Abdul Rashid yang berjaya melepasi perangkap ofsaid selepas menerima hantaran Mohamed Syamer Kutty Abba, namun rembatannya berjaya ditepis keluar Abbas.Kebuntuan kedua-dua pasukan membuka tirai jaringan menyaksikan separuh masa pertama berakhir dengan keputusan tanpa jaringan sebelum aksi menjadi lebih rancak pada babak kedua perlawanan.Bahrain dibimbing Helio Sousa memulakan permainan dengan garang apabila terlebih dahulu menguji penjaga gol Mohd Farizal Marlias menerusi rembatan deras jarak jauh Komail Hasan Al-Aswad pada minit ke-46.Bagaimanapun, satu gerakan serangan balas dicipta anak buah Kim Pan Gon berjaya membuahkan hasil untuk memecah kebuntuan selepas pemain naturalisasi Mohamadou Sumareh berjaya menolak masuk bola hantaran lintang Ahmad Khuzaimi pada minit ke-55.Tersentak dengan jaringan itu, Bahrain di ranking ke-89 dunia pantas menyamakan kedudukan hasil penyudah Ali Abdulla Haram yang memanfaatkan hantaran lintang rakan sepasukan dari sebelah kanan untuk kembali meniup semangat pasukan.

(Reaksi pemain Harimau Malaya selepas tewas kepada pasukan Bahrain pada Perlawanan Kumpulan E, Pusingan Akhir Kelayakan Piala Asia 2023 di Stadium Nasional Bukit Jalil malam tadi/BERNAMA)

Kedua-dua pasukan terus melancarkan serangan, selain membawa masuk beberapa pemain gantian seperti Safiq Rahim, Guilherme de Paula, Syafiq Ahmad, Arif Aiman dan Safawi Rasid dalam usaha menguatkan jentera serangan, namun buntu menambah koleksi jaringan sehingga sepakan penalti diberikan yang menjadi pemisah pada malam ini.Kemenangan Bahrain menyaksikan mereka mengumpul enam mata di kedudukan teratas Kumpulan E manakala Malaysia dan Turkmenistan masing-masing berkongsi tiga mata di tempat kedua dan ketiga sementara Bangladesh tercorot tanpa sebarang mata.Bagi menghidupkan peluang ke Piala Asia, Malaysia berdepan misi wajib menang ke atas Bangladesh pada aksi terakhir kumpulan di Stadium Nasional, Selasa depan sementara Bahrain pula akan menentang Turkmenistan di venue sama pada hari yang sama.-BERNAMA


KUALA LUMPUR, 11 Jun- Perdana Menteri Datuk Seri Ismail Sabri Yaakob menyaksikan perlawanan kedua Kumpulan E saingan Kelayakan Piala Asia 2023 antara Malaysia dan Bahrain di Stadium Nasional di Bukit Jalil di sini, malam ini.Beliau tiba di gelanggang keramat Harimau Malaya itu pada pukul 8.45 malam dan disambut oleh Presiden Persatuan Bolasepak Malaysia (FAM) Datuk Hamidin Mohd Amin serta kepimpinan tertinggi badan induk itu.

(PM saksi perlawanan Malaysia menentang Bahrain di Stadium Nasional di Bukit Jalil)

Turut berangkat menyaksikan perlawanan malam ini Raja Muda Selangor Tengku Amir Shah Sultan Sharafuddin Idris Shah selain Menteri Belia dan Sukan Datuk Seri Ahmad Faizal Azumu yang turut hadir di stadium itu.Kira-kira lebih 60,000 penyokong setia skuad kebangsaan membanjiri stadium termasuk Ultras Malaya yang merancakkan suasana menerusi paluan gendang sambil bersorak dan menyanyi.Malaysia di kedudukan ke-154 dunia dan Bahrain (ke-89) memulakan kempen Kelayakan Piala Asia 2023 dengan cemerlang selepas menewaskan lawan masing-masing Turkmenistan 3-1 dan Bangladesh 2-0 di sini pada Rabu lepas sekali gus berkongsi tiga mata di tangga teratas Kumpulan E.Pada aksi malam ini, pasukan negara kendalian Kim Pan Gon menyasarkan untuk meraih sekurang-kurangnya satu mata bagi mencerahkan peluang layak ke Piala Asia sementara Bahrain, di bawah bimbingan Helio Sousa, enggan ego mereka tercalar apabila memburu tiga mata.Sebagai rekod, pertemuan terakhir kedua-dua pasukan pada Mei tahun lepas menyaksikan skuad tuan rumah, yang diberi julukan Dilmun’s Warriors menang 2-0 ke atas Malaysia ketika dibimbing bekas Ketua Jurulatih Tan Cheng Hoe.-BERNAMA


Aksi menentang Bahrain jadi ukuran

KUALA LUMPUR, 11 Jun- Perlawanan kedua peringkat kumpulan E dengan Bahrain malam ini diibaratkan misi 'serampang dua mata' buat skuad Harimau Malaya.

Mana tidaknya, selain memburu keputusan positif bagi mencerahkan peluang ke Piala Asia 2023, aksi dengan Bahrain ini juga menjadi medan terbaik untuk melihat sejauh mana kehebatan 'sentuhan' jurulatih baharu Kim Pan Gon dalam skuad negara.Sejak kehadiran Pan Gon, Malaysia telah mencatat lima kemenangan iaitu empat dalam aksi persahabatan ke atas Filipina, Singapura, Brunei dan Hong Kong manakala satu lagi ke atas Turkmenistan dalam kempen kelayakan ini.Namun, kesemua kejayaan dalam aksi persahabatan itu serta ke atas Turkmenistan dilihat bukan ukuran sebenar tentang kualiti dan kemampuan skuad Harimau Malaya.Justeru, menentang pasukan yang memiliki reputasi hebat di Asia seperti Bahrain, akan memberi peluang terbaik bagi menilai sejauh mana peningkatan yang telah berjaya dilakukan oleh Pan Gon.

(Pan Gon bersama skuad Harimau Malaya ketika persiapan terakhir semalam menjelang aksi kedua Kumpulan E, Kelayakan Piala Asia 2023 bertemu Bahrain/ FB FAM)

Perlu diakui Bahrain sebuah pasukan hebat berbanding Malaysia.Namun, kedudukan ranking dunia di antara Malaysia yang jauh di tangga ke-154 berbanding Bahrain di kedudukan ke-89, tidak membawa sebarang makna di atas padang.Berdasarkan rekod pertemuan, Malaysia tidak pernah menang ke atas Bahrain dengan aksi terakhir tewas 0-2 pada Mei tahun lalu.Jika menang atau seri dengan Bahrain, ia akan memberi gambaran sebenar tentang kemampuan skuad Harimau Malaya di bawah bimbingan Pan Gon.Ketika ini, Malaysia dan Bahrain berkongsi tiga mata di kedudukan teratas Kumpulan E selepas masing-masing menang aksi pembukaan, Rabu lepas.


Kejohanan Hoki Kebangsaan B-16: 27 pasukan bakal berentap bermula Rabu ini

BUKIT JALIL, 11 Jun- Kesatuan Hoki Malaysia (KHM) akan menganjurkan Kejohanan Hoki Kebangsaan Bawah 16 tahun yang akan adakan pada 15 hingga 25 Jun ini di Stadium Hoki Nasional Bukit Jalil.Ia selepas kejayaan menganjurkan Kejohanan Karnival Program Pembangunan Hoki Negara (NHDP) Bawah 17 Tahun 2022.Menurut Pengerusi Jawatankuasa Pertandingan Kesatuan Hoki Malaysia (KHM), Datuk Sri Dr. Anil Jeet Singh, sebanyak 27 pasukan akan mengambil bahagian kali ini.Bagi kategori lelaki, 13 pasukan sudah mengesahkan kehadiran mereka melibatkan semua negeri kecuali Kedah manakala 14 pasukan bagi kategori wanita.Penganjuran kali ini juga ditanggung sepenuhnya oleh KHM."Tak pernah negeri-negeri dapat ' free'. Kali ini, kita MHC yang tanggung semua dengan kos lebih kurang RM600,000 ke RM700,000 juga. Itu salah satu usaha di pihak kami untuk menganjurkan kejohanan percuma untuk semua," katanya.

(Pengerusi Jawatankuasa Pertandingan Kesatuan Hoki Malaysia (KHM), Datuk Sri Dr. Anil Jeet Singh)

Bagi wang hadiah kemenangan pula katanya, ia masih lagi dalam perbincangan.Kejohanan liga ini dianjurkan bagi memastikan bakat hoki negara terus berkembang dan dalam masa sama ia memberi peluang kepada semua pasukan negeri membuat persiapan bagi menghadapi Sukan Malaysia (SUKMA) yang akan diadakan pada September ini.


Kejohanan Skuasy Kebangsaan 2022: Eain Yow layak ke pusingan separuh akhir

BUKIT JALIL, 11 Jun- Pemain skuasy lelaki nombor satu negara, Ng Eain Yow semakin hampir mengakhiri kemarau kejuaraan selepas berjaya mara ke separuh akhir Kejohanan Skuasy Kebangsaan 2022.Turut layak, pilihan pertama kejohanan kategori wanita, S. Sivasangari.Pada pertemuan yang berlangsung di Bukit Jalil itu, Eain Yow hanya memerlukan 18 minit untuk membenam pemain muda, Lim Kai Shan dengan keputusan 11-5, 11-3, 11-1. Eain Yow selepas ini akan berdepan cabaran pemain nombor tiga negara, Mohammad Syafiq Mohd Kamal yang juga mudah mengatasi lawannya di suku akhir.Turut layak, juara bertahan, Ivan Yuen.Dalam saingan wanita, juara bertahan, Sivasangari Subramaniam berjaya menewaskan Aira Azman.Dia terpaksa bermain dalam 4 set sebelum menumpaskan lawan yang juga merupakan adik kepada pilihan kedua kejohanan, Aifa Azman,11-3,11-5,5-11,11-5.Sivasangari akan berdepan pilihan ketiga kejohanan, Rachel Arnold dalam aksi separuh akhir.Satu lagi pertembungan akan mempertemukan Aifa Azman dan Chan Yiwen.

(Pemain skuasy lelaki nombor satu negara, Ng Eain Yow)


Kes disyaki keracunan makanan pemain dari Malaysia dan Thailand disiasat

JAKARTA, 11 Jun - Jawatankuasa penganjur kejohanan Badminton Masters Indonesia 2022 sedang menyiasat kes disyaki keracunan makanan yang dialami pemain jemputan dari Malaysia dan Thailand setelah sarapan pagi di hotel pada Jumaat.Jurucakap Pengurus Pusat Persatuan Bulu Tangkis Seluruh Indonesia, Broto Happy berkata pihaknya amat bersimpati dan prihatin atas perkara tersebut yang diketahuinya melalui sosial media.“Setakat ini belum ada laporan rasmi yang dibuat pemain mahupun pengurus pasukan kepada jawatankuasa penganjur mengenai keracunan makanan,” katanya dalam satu kenyataan.Namun beliau berkata pemain terlibat telah dirawat di hospital yang tiada kaitan dengan jawatankuasa penganjur atau hotel rasmi kejohanan.Tempat makan para pemain dan pegawai juga dipisahkan dengan tetamu hotel mulai hari ini untuk mencegah kejadian berulang.Setelah koordinasi dengan jawatankuasa penganjur, Persekutuan Badminton Dunia (BWF) menggesa pengurus pasukan mengingatkan pemain agar berhati-hati memesan makanan dari luar hotel atau makan makanan tertentu.

Sementara itu Broto berkata hasil ujian makmal mendapati pemain yang dirawat berkemungkinan mengambil makanan yang tidak sihat atau mengandungi bakteria dan bukan akibat keracunan makanan."Kalau keracunan makanan, kesannya serta-merta," kata Dr Grace Corlesa Joselini yang merupakan doktor kejohanan.Tambah Dr Grace, pemain yang menginap di dua hotel rasmi kejohanan bebas memesan makanan secara dalam talian atau makan di restoran berhampiran.Malam tadi, media dalam talian melaporkan lima pemain Malaysia dan beberapa pemain Thailand mendapatkan rawatan di hospital akibat keracunan makanan.Pengarah Kejurulatihan Beregu Persatuan Badminton Malaysia Rexy Mainaky ketika dihubungi mengesahkan perkara itu."Tetapi mereka sudah boleh pulang ke hotel namun badan masih lemah," kata Rexy. - BERNAMA


Mbappe selamatkan Perancis, seri 1-1 dengan Austria

VIENNA,11 Jun- Bintang Perancis, Kylian Mbappe muncul sebagai penyelamat selepas berjaya menjaringkan gol penyamaan seri 1-1 menentang Austria dalam aksi Liga Negara-Negara di Vienna awal pagi tadi.Austria mencetak gol pembukaan seawal minit ke-36 yang dijaringkan Andreas Weimann menerusi gerakan Konrad Laimer.Mbappe yang masuk sebagai pemain gantian pada babak kedua permainan menggantikan Antoine Griezmann meledak gol pada minit ke-83 di Stadium Ernst-Happel."Tidak ada apa yang perlu dirisaukan. Kami perlu sentiasa berbangga dan cuba untuk memperbaikinya."Tidak, tetapi jika jurulatih memerlukan saya, saya akan bersedia. Hanya satu perlawanan lagi sebelum cuti jadi saya boleh memaksa sedikit," kata Mbappe yang mengakui masih belum pulih sepenuhnya daripada kecederaan ketika menentang Denmark.Perancis akan bermain perlawanan terakhir pada rehat perlawanan antarabangsa kali ini di laman sendiri menentang Croatia pada Isnin sebelum kempen peringkat kumpulan bersambung pada September.Skuad The Blues kini di tangga tercorot Kumpulan A1 pada dua mata selepas tewas 2-1 kepada Denmark dan seri 1-1 di Croatia.Denmark kekal di tangga teratas walaupun tewas 1-0 kepada Croatia di Copenhagen, dengan Mario Pasalic meledak gol tunggal permainan.- AFP

(Penyerang Perancis, Kylian Mbappe berjaya menyamakan kedudukan 1-1 berdepan Austria dalam saingan Liga Negara-Negara/AFP)


Sanrawat Dechmitr perkuat jentera Lang Merah

ALOR SETAR, 11 Jun- Kedah Darul Aman FC (KDA FC) mengikat pemain import baharunya dari Thailand, Sanrawat Dechmitr. Pengumuman itu dibuat KDA FC di laman Facebook rasminya semalam.Perpindahan Sanrawat ke KDA FC juga telah mendapat persetujuan Bangkok United FC.Aksi pertama beliau bersama pasukan KDA FC bermula pada perlawanan persahabatan menentang Perak FC di Stadium Darul Aman malam tadi.Pemain itu diberi kepercayaan untuk beraksi oleh jurulatih, Aidil Shahrin Sahak pada separuh masa kedua perlawanan.Pada perlawanan tersebut, kedua-dua pasukan berpuas hati dengan keputusan seri tanpa jaringan.Sanrawat, 32 sebelum ini menyarung jersi Bangkok United FC dan beraksi di posisi tengah serta mempunyai 29 kaps bersama skuad kebangsaan Thailand. Beliau juga pernah menimbulkan kontroversi apabila menumbuk pengadil dalam saingan Liga Thailand sehingga digantung lapan perlawanan.


Andreas Christensen ucap selamat tinggal kepada Stamford Bridge

LONDON, 11 Jun- Chelsea mengesahkan pemain pertahanan Andreas Christensen akan meninggalkan kelab itu apabila kontraknya tamat pada akhir Jun.

Pemain antarabangsa Denmark itu dijangka menyertai Barcelona selepas 10 tahun di Stamford Bridge.

Dia tidak bermain untuk The Blues sejak menarik diri daripada pemilihan pada pagi perlawanan akhir Piala FA menentang Liverpool, yang menyaksikan Chelsea tewas menerusi sepakan penalti.

Bekas pemain tengah Leicester Danny Drinkwater juga akan meninggalkan kelab Liga Perdana itu manakala pertukaran percuma Antonio Rudiger ke Real Madrid telah pun diumumkan.

Christensen, 26, menjaringkan dua gol dalam 161 penampilan bersama The Blues, memenangi beberapa trofi termasuk Liga Juara-Juara dan Liga Europa.

"Kelab Bola Sepak Chelsea mengucapkan terima kasih kepada Andreas atas sumbangannya kepada kejayaan kami sedekad lalu dan mendoakan kejayaannya dalam karier masa depannya," kata satu kenyataan di laman web The Blues.- AFP

(Andreas Christensen dijangka menyertai Barcelona selepas 10 tahun bersama The Blues)FOTO AFP


Beregu wanita mara ke separuh akhir Badminton Masters Indonesia

KUALA LUMPUR, 10 Jun- Beregu wanita negara, Pearly Tan dan M. Thinaah mara ke separuh selepas cemerlang menundukkan pilihan keempat dari Thailand, Jongkolphan Kiti tharakul-Rawinda Prajongjai dengan keputusan 21-11, 21-16.Pasangan negara itu memerlukan 44 minit untuk mara sekaligus melebarkan rekod empat kemenangan berturut-turut ke atas lawan dari Thailand itu.Pasangan ranking ke-10 dunia itu nyata turun dengan motivasi tinggi selepas tidak banyak berdepan masalah mengatasi lawan dalam aksi 'straight set'.Pearly dan Thinaah bakal berdepan pilihan ketujuh kejohanan dari Indonesia, Apriyani Rahayu-Siti Fadia Silva Ramadhanti di separuh akhir.Beregu Indonesia itu terpaksa berhempas pulas sebelum menundukkan pilihan kedua kejohanan Lee So Hee-Shin Seung Chan dengan keputusan 15-21, 21-16, 21-16. Pasangan beregu lelaki, Aaron Chia-Soh Wooi Yik pula tewas setelah ditundukkan oleh beregu China, Liang We Keng-Wang Chang dalam permainan tiga set, 16-21, 21-13 dan 21-17.

(Lee Zii Jia tewas kepada pemain tuan rumah, Anthony Ginting)

Perjuangan satu lagi pasangan beregu lelaki negara Goh Sze Fei-Nur Izzuddin juga tamat di suku akhir selepas memberi tentangan sengit kepada beregu pilihan pertama kejohanan dari Indonesia Marcus Gideon-Kevin Sukamuljo dalam tiga set, 21-10, 11-21, 18-21.Kecemerlangan Lee Zii Jia juga tamat di suku akhir apabila ditewaskan juga oleh pemain tuan rumah, Anthony Ginting 18-21, 21-16, 21-15.


Kegagalan Harimau Malaya B-23 bukan kayu ukur keberhasilan PPBN

KUALA LUMPUR, 10 Jun- Kegagalan skuad Harimau Muda dalam beberapa kejohanan antarabangsa kebelakangan ini, bukan kayu ukur kepada keberhasilan Program Pembangunan Bolasepak Negara (PPBN).Menteri Belia dan Sukan, Datuk Seri Ahmad Faizal Azumu berkata, adalah tidak wajar menuding jari dan menggesa semua pihak duduk semeja mencari jalan penyelesaian.Menurut Datuk Seri Ahmad Faizal, semua pihak juga perlu memahami objektif penubuhan PPBN sebagai platform mencungkil bakat muda bertaraf antarabangsa bagi diketengahkan seterusnya digilap demi generasi baharu bola sepak negara.

(Menteri Belia dan Sukan, Datuk Seri Ahmad Faizal Azumu)

Beliau berkata demikian ketika diminta mengulas laporan media tempatan yang menyifatkan PPBN sebagai 'syok sendiri' dengan mengadakan program berkenaan hanya sebagai mengisi aktiviti bola sepak. Selepas menamatkan Sukan SEA Vietnam di tangga keempat bulan lalu, skuad B-23 negara tersingkir seawal peringkat kumpulan pada Kejohanan Piala Asia B-23 di Uzbekistan..Sepanjang kempen itu, skuad kendalian Brad Maloney tewas kesemua aksi peringkat kumpulan kepada Korea Selatan, Thailand dan Vietnam.


Portugal tinggalkan Republik Czech dua mata

LISBON, 10 Jun- Portugal berjaya memimpin Kumpulan A2 menundukkan Republik Czech 2-0, berkelebihan 2 mata dibelakang Sepanyol dalam Saingan Liga Negara-Negara (UEFA).Sementara itu dalam satu lagi aksi, Sepanyol berjaya meraih kemenangan pertama selepas 3 perlawanan dengan menundukkan Switzerland 1-0.Joao Cancelo dan Goncalo Guedes cemerlang apabila meledak gol pada minit ke-33 dan 38 di Stadium José Alvalade.

(Aksi Protugal menentang Republik Czech di Stadium José Alvalade/ AFP)

Ini adalah kemenangan kedua Fernando Santos selepas turut menang berhadapan Switzerland dan seri dengan Sepanyol berjaya mendahului kumpulan A2 dengan 7 mataSementara itu di Stade de Geneve,gol tunggal Pablo Sarabia pada minit ke-13 menentang Switzerland sudah menceriakan pengendali Sepanyol Luis Enrique yang sebelum ini merekodkan dua keputusan seri.Keputusan ini sekaligus meletakkan Sepanyol ditangga kedua kumpulan dengan 5 mata manakala buat Switzerland ini adalah kekalahan ketiga berturut dalam kempen ini. -AFP


Cub Prix 2022: Afif Amran ingin tebus kekecawaan musim lalu

KUALA LUMPUR, 10 Jun- Pelumba CP150 dari pasukan PETRONAS Sprinta Yamaha CKJ Racing, Ahmad Afif Amran, yakin beliau berada di landasan tepat untuk menebus kekecewaannya bergelar juara musim lalu.Ini selepas beliau menjuarai dua pusingan awal musim ini, juga menjelang pusingan ke-3 saingan Kejuaraan PETRONAS Malaysian Cub Prix 2022 yang akan membuka tirainya, esok.Pada musim lalu, juara tahun 2018 dan 2019 itu terpaksa akur dengan tempat kedua selepas tidak menamatkan pusingan ke-3 yang menyebabkan kekurangan 5 mata berbanding , Azroy Hakeem Anuar dari pasukan Honda Yuzy Idemitsu yang berjayamenggalas gelaran Juara CP150 musim 2021."Saya sememangnya menyasarkan hatrik, namun saya memberi fokus kepada markah kejuaraan besar jika diberi peluang,"Dan sekiranya tiada peluang itu saya akan mengekalkan tahap sedia ada untuk memberikan lebih markah kepada pasukan ke tahap lebih maksimum," katanya kepada Berita RTM.

( Pelumba CP150, Ahmad Afif Amran)

Berlumba di Litar Sepang Selatan, Afif menjangkakan saingan yang lebih sengit disebabkan struktur trek yang panjang serta lebih terbuka dan membolehkan sesiapa sahaja untuk menang."Berat badan saya perlu dikurangkan terlebih dahulu kerana untuk ketika ini saya yang paling berat. Perlumbaan kali ini di pusingan ke-3 melibatkan trek panjang, jadi berat badan memainkan peranan," tambahnya.Jelas Afif lagi, pasukan Honda mungkin akan menjadi pencabar utama bagi pusingan ini kerana Litar Sepang Selatan sepanjang 2.61km itu selalunya menjadi kelebihan kepada pasukan Honda dari segi aspek kelajuan.Afif memulakan kempen musim 2022 Kejuaraan PETRONAS Malaysian Cub Prix dengan langkah kanan apabila menjuarai dua pusingan CP150 berturut-turut dengan catatan masa14’32.412s dan 14’36:498s masing-masing.


Harimau Malaya sedia tentang Bahrain esok

KUALA LUMPUR, 10 Jun- Pengendali skuad Harimau Malaya, Kim Pan Gon yakin pasukannya bersedia berdepan Bahrain dalam saingan Kumpulan E kempen kelayakan Piala Asia 2023 di Stadium Nasional, Bukit Jalil, malam esok.Jelasnya, moral pasukan juga berada ditahap terbaik selepas menang terhadap Turkmenistan serta semua pemain bebas daripada kecederaan. Kata Pan Gon, beliau menghormati pasukan yang berada di ranking 89 dunia berkenaan serta pasukan dominan dalam kempen Piala Asia.Namun beliau enggan mendedahkan strategi yang bakal diolahnya sama ada bermain secara terbuka atau bertahan."Secara taktikalnya mendapatkan mata adalah sangat penting, sama ada satu mata atau tiga mata. Kami akan menggunakan strategi dan taktikal untuk mendapatkan mata, itu yang paling penting, "Saya percaya esok akan menjadi perlawanan yang sangat sukar kerana kualiti dan pengalaman mereka, namunkami bersedia dan pemain juga memiliki mentaliti yang kuat," katanya pada sidang media di ibu negara.

(Pengendali skuad Harimau Malaya, Kim Pan Gon)

Selain itu, Pan Gon turut berharap kehadiran penuh penyokong Harimau Malaya pada malam esok dapat menambah semangat dan memberikan sokongan padu buat Harimau Malaya.Sementara itu, pemain pertahanan kebangsaan, Ahmad Khuzaimi Piee juga berpendapat, pasukannya tidak mempunyai sebarang tekanan berhadapan mana-man pasukan yang mempunyai ranking lebih baik."Kami telah berpengalaman berlawan dengan pasukan yang mempunyai ranking terbaik, jadi saya merasakan tidak mustahil untuk menang menentang Bahrain esok," katanya.


"Saya harap TMJ mempertimbangkan semula keputusan undur diri" - Kim Pan Gon

KUALA LUMPUR, 10 Jun- Ketua jurulatih Harimau Malaya, Kim Pan Gon terkejut dengan keputusan Tunku Ismail Sultan Ibrahim untuk berundur daripada menerajui Johor Darul Ta’zim (JDT) dan menggesa baginda mempertimbangkan semula keputusan itu.Pan Gon berkata jika Tunku Ismail yang juga Tunku Mahkota Johor (TMJ) kekal dengan pendirian untuk keluar daripada dunia bola sepak, maka ia satu kerugian amat besar kepada sukan itu di negara ini.Menurut jurulatih kelahiran Korea Selatan itu, semangat cintakan bola sepak yang mendalam telah menyaksikan Tunku Ismail berjaya membawa JDT ke tahap lebih tinggi dalam masa kurang sedekad.“Bola sepak Malaysia sememangnya perlukan TMJ,” katanya dalam kenyataan yang dikeluarkan Persatuan Bolasepak Malaysia (FAM) hari ini.Pan Gon berkata sebelum ketibaannya di sini beliau sudah mengetahui pengaruh besar Tunku Ismail terhadap arena bola sepak Malaysia.Beliau berkata selain meletakkan JDT di tahap yang membolehkan kelab itu layak beraksi dalam Liga Juara-Juara AFC, impak Tunku Ismail juga menyaksikan skuad Harimau Selatan itu mendapat pengiktirafan di seluruh Asia sekali gus membantu meningkatkan taraf bola sepak kelab di negara ini.“Mentaliti kemenangan diterapkan Tunku Ismail adalah penting untuk melaksanakan perubahan dalam bola sepak tempatan,” katanya.

(Kenyataan yang dikeluarkan TMJ menerusi Facebook JDT/FBJDT)

Sementara itu, Pan Gon berkata JDT telah menyalurkan lebih 15 pemainnya kepada skuad Harimau Malaya malah mempunyai ramai pemain baharu yang lebih baik sedang dalam pembikinan.Beliau turut menghargai tawaran Tunku Ismail supaya pasukan negara berlatih di Johor dengan menyifatkan barisan pemain yang berlatih di sana boleh mendapat manfaat daripada kemudahan terkini.Semalam, Tunku Ismail mengumumkan berundur dan menyerahkan urusan harian kelab itu kepada pengurusan tertingginya dengan menyatakan keputusan itu adalah disebabkan tanggungjawab dan komitmennya yang lain.Tunku Ismail diumumkan secara rasmi sebagai pemilik JDT pada Januari 2016.- BERNAMA


Mosalah, Kerr dinobat pemain terbaik PFA

LONDON, 10 Jun- Penyerang Liverpool, Mohamed Salah dan penyerang skuad wanita Chelsea, Sam Kerr dipilih sebagai pemain terbaik oleh Persatuan Pemain Bolasepak Profesional England (PFA).Ia adalah anugerah kedua buat kedua-dua pemain itu tahun ini selepas mereka turut dinobatkan pemain terbaik oleh Persatuan Penulis Bola Sepak England April lalu.Salah mendahului undian dengan menewaskan bintang Belgium, Kevin De Bruyne yang memenangi anugerah tersebut untuk dua tahun sebelumnya dan merupakan tonggak penting dalam kejayaan pasukannya, Manchester City menjuarai Liga Perdana Inggeris.Ini adalah kali kedua Salah dinobatkan pemain terbaik PFA selepas musim yang menyaksikan Liverpool menjuarai Piala Liga dan Piala FA serta mara ke final Liga Juara-Juara Eropah sebelum tewas kepada Real Madrid.Salah menamatkan kempen Liga Perdana Inggeris sebagai penjaring terbanyak bersama bintang Tottenham Hotspur, Son Heung-min dengan 23 jaringan gol."Memenangi trofi ini adalah satu penghargaan tinggi, secara individu atau berpasukan. Ini adalah anugerah yang lebih baik untuk dimenangi kerana ia hasil undian pemain-pemain," kata Salah. Bagi Kerr pula, kejayaan tersebut amat bermakna bagi dirinya selepas mencatatkan nama sebagai penjaring terbanyak, 20 gol dalam Liga Super Wanita FA.- AFP


Pablo Sarabia hadiahkan kemenangan sulung buat Sepanyol

GENEVA, 10 Jun- Sepanyol mencipta kemenangan sulung selepas menewaskan Switzerland 1-0 dalam kempen Liga Negara-Negara UEFA menerusi jaringan seawal minit ke-12 oleh pemain tengahnya, Pablo Sarabia.Sarabia memanfaatkan kesilapan pertahanan Switzerland untuk meletakkan skuad kendalian Luis Enrique di depan dalam aksi di Geneva.Skuad The Red Fury sebelum ini diikat seri dalam dua perlawanan iaitu berdepan Portugal, 1-1 kemudian menentang Republik Czech 2-2 hujung minggu lalu. Switzerland pula merekodkan kekalahan yang ketiga berturut-turut dalam kempen itu selepas dibelasah Portugal 4-0 dengan Cristiano Ronaldo meledak dua kali serta dimalukan Republik Czech 2-1.Ia adalah kekalahan pertama mereka di laman sendiri dalam saingan kompetitif sejak lapan tahun lalu membabitkan 23 perlawanan tanpa sebarang kekalahan."Saya rasa keseimbangan perlawanan amat positif dan ia membolehkan kami untuk menguasainya. Kami berhak dengan kemenangan ini," kata Enrique.Sepanyol berada di tangga kedua Kumpulan A2, dua mata di belakang Portugal manakala Switzerland di tangga tercorot, empat mata di belakang Republik Czech. - AFP

(Pemain tengah Switzerland, Granit Xhaka merampas kawalan bola daripada pemain Sepanyol, Marcos Llorente dalam sainganLiga Negara-Negara UEFA pada semalam di Stadium Stade de Geneva, Geneva/AFP)


Persatuan sukan perlu aktif, bukan sekadar anjur jamuan raya - Ahmad Faizal

PUTRAJAYA, 9 Jun - Menteri Belia dan Sukan, Datuk Seri Ahmad Faizal Azumu telah mengarahkan Pesuruhjaya Sukan (PJS) supaya memastikan semua persatuan sukan yang didaftar di bawahnya, bergerak aktif.Katanya badan sukan perlu menjalankan aktiviti melibatkan sukan yang diwakili, selain mengadakan mesyuarat agung tahunan (AGM) dan menghantar laporan aktiviti berkenaan kepada PJS.Beliau turut berkata bahawa tidak perlu menubuhkan beribu-ribu persatuan tetapi tahap sesuatu sukan itu masih berada di takuk lama tanpa sebarang peningkatan.

(Menteri Belia dan Sukan, Datuk Seri Ahmad Faizal Azumu)

“Kalau buat persatuan tetapi AGM pun tak dapat buat, aktiviti sekadar buat jamuan Aidilfitri, tak payah tubuh persatuan sukan. Patut (tubuh) persatuan penduduk dan sebagainya. Kalau tubuh persatuan sukan semata-mata untuk memegang jawatan, saya ingat tak perlulah bazir masa."Jadi benda ini kita patut perbaiki, dan kita akan cari jalan bagaimana nak letakkan syarat kepada persatuan-persatuan sukan. Kalau nak tubuh persatuan bola sepak, aktiviti bola sepak mesti dijalankan,” katanya selepas Majlis Detik 100 Hari Sukan Malaysia (Sukma) 2022 di Menara KBS, di sini.PJS sebelum ini memaklumkan lebih 1,860 persatuan sukan di pelbagai peringkat tidak menghantar laporan aktiviti kepada pesuruhjaya itu sejak tiga tahun lepas. -BERNAMA


Masters Indonesia : Zii Jia tepati ramalan ke suku akhir

KUALA LUMPUR, 9  Jun - Jaguh perseorangan lelaki negara Lee Zii Jia menepati ramalan apabila mara ke peringkat suku akhir Kejohanan Badminton Masters Indonesia di Stadium Istora Senayan, Jakarta, hari ini.Pemain di ranking kelima dunia itu mengambil masa 37 minit untuk menewaskan Mark Caljouw dari Belanda 21-17, 21-14.Juara All-England 2021 itu akan berdepan perseorangan utama tuan rumah Anthony Sinisuka Ginting yang menumpaskan pemain Thailand Sitthikom Thammasin 21-13, 21-14. Sementara itu, beregu nombor satu wanita negara Pearly Tan-M. Thinaah bangkit dari ketinggalan pada set pertama untuk menundukkan Baek Ha Na-Lee Yu Lim dari Korea Selatan 21-23, 21-17, 21-15.

Mereka akan menentang gandingan Thailand Jongkolphan Kititharakul-Rawinda Prajongjai yang mengecewakan beregu Indonesia Anisanaya Kamila-Az Zahra Ditya Ramadhani, 21-6, 21-15.Sementara itu dalam saingan beregu campuran, pemenang pingat perak Olimpik Rio 2016 Chan Peng Soon dan pasangan beregunya Cheah Yee See menarik diri daripada perlawanan, sekali gus memberi kemenangan kepada beregu Korea Selatan Seo Seung Jae-Chae Yujung.Bagi acara beregu lelaki pula, pilihan keempat Aaron Chia-Soh Wooi Yik meneruskan rentak kemenangan apabila menewaskan pasangan beregu tuan rumah Leo Rolly Carnando-Daniel Marthin menerusi straight set 27-25, 21-14.Kemenangan tersebut membolehkan beregu negara itu mara ke suku akhir bertemu pasangan China Liang Wei Keng-Wang Chang esok. -BERNAMA


SUKMA 2022 diawalkan dua minggu, bermula pada Hari Malaysia

(Menteri Belia Dan Sukan, Datuk Seri Ahmad Faizal Azumu bercakap pada sidang media selepasmelancarkan Detik 100 Hari Sukma XX, MSN 2022 di Menara KBS, Putrajaya)

PUTRAJAYA, 9 Jun - Temasya Sukan Malaysia (SUKMA) Ke-20 bakal dianjurkan sempena Hari Malaysia pada 16 hingga 24 September ini berbanding tarikh asal iaitu pada 29 September hingga 8 Oktober.Pindaan tersebut dibuat selepas mengambil kira penundaan Sukan Asia Hangzhou 2022 yang dijadual pada 10 hingga 25 September di mana ia sekaligus memberi ruang kepada kalendar sukan negara.Menteri Belia Dan Sukan, Datuk Seri Ahmad Faizal Azumu berkata, tarikh itu juga bakal memberi ruang kepada penganjur menggunakan kemudahan universiti awam untuk penempatan atlet semasa cuti semester."Temasya kali ini menyaksikan penyertaan atlet-atlet di bawah usia 23 tahun, iaitu kebenaran khas hanya untuk kali ini, mengambil kira atlet-atlet yang telah mengadakan persiapan sejak sekian lama untuk temasya SUKMA yang sepatutnya dianjurkan pada tahun 2020.

"Ia juga menjadi medan kepada atlet-atlet berbakat mempamerkan kemampuan di pentas saingan kompetitif," kata beliau selepas melancarkan Detik 100 Hari Sukma XX, MSN 2022, di Menara KBS, di sini. Hadir sama jaguh badminton negara Datuk Lee Chong Wei, atlet menembak Johnathan Wong, skuasy S. Sivasangari dan pelari pecut Azreen Nabila Alias.Turut dilancarkan Logo SUKMA dan Para SUKMA 2022, serta maskot harimau bernama ‘Oyen’ dan lagu rasmi temasya ‘Demi Malaysia’.


Kelayakan Piala Asia : Harimau Malaya waspada ancaman Bahrain

KUALA LUMPUR, 9 Jun - Malaysia perlu lebih berhati-hati ketika menentang Bahrain, demikian tegas ketua jurulatih Harimau Malaya, Kim Pan Gon.Beliau berharap momentum positif melakar kemenangan ke atas Turkmenistan dapat diteruskan dalam pertembungan menentang pasukan pilihan utama, Bahrain pada Sabtu ini.Jelas beliau, pasukan perlu lebih berhati-hati ketika bertemu Bahrain pada perlawanan kedua kempen Kumpulan E Kelayakan Piala Asia 2023 di Stadium Nasional, Bukit Jalil untuk meraih sekurang-kurangnya satu mata.

(Jurulatih Harimau Malaya, Kim Pan Gon (baju hitam) ketika aksi Malaysia menentang Turkmenistan/ Foto FB FAM)

"Mereka (Bahrain) berada di kedudukan 89 dunia, jadi kami harus bijak memanfaatkan perlawanan itu kerana kami perlu memperoleh mata. Sasaran kami untuk layak (Piala Asia 2023), kami akan berusaha untuk mendominasi setiap perlawanan, tapi ia bergantung kepada kekuatan pasukan lawan, kami akan berbincang mengenai perkara itu bersama pasukan," kata beliau.Malaysia dan Bahrain memulakan kempen Kelayakan Piala Asia 2023 dengan cemerlang selepas menewaskan lawan masing-masing, Turkmenistan 3-1 dan Bangladesh 2-0 di sini semalam, sekali gus berkongsi tiga mata di tangga teratas Kumpulan E.


TMJ umum tinggalkan JDT

KUALA LUMPUR, 9 Jun - Pemilik Johor Darul Ta’zim (JDT), Tunku Ismail Ibni Sultan Ibrahim, Tunku Mahkota Johor (TMJ) sebentar tadi telah membuat pengumuman tergempar untuk meninggalkan pasukan itu.Perkembangan itu disahkan Tunku Ismail yang juga Tunku Mahkota Johor itu menerusi satu hantaran di Facebook rasmi kelab berkenaan, Johor Southern Tigers, petang tadi.Menurut kenyataan dikeluarkan JOHOR Southern Tigers, baginda yang menyumbangkan terlalu banyak idea menarik dalam menaikkan nama JDT ke tahap luar biasa, menyatakan hasrat untuk berundur diri daripada mengendalikan urusan berkenaan kelab gergasi tanah air itu.Difahamkan, TMJ mahu memberikan fokus terhadap tanggungjawab lain yang perlu digalas."Disebabkan tanggungjawab dan komitmen saya yang lain, saya telah mengambil keputusan untuk berundur dan menyerahkan urusan harian Kelab Bolasepak JDT kepada pengurusan tertinggi kelab."Saya doakan yang terbaik untuk kelab dan semua," katanya dalam hantaran berkenaan.

(Pengumuman berkenaan dibuat TMJ melalui satu hantaran dalam Facebook Johor Southern Tigers/Foto FB Johor Southern Tigers)

Kesediaan TMJ dalam merubah struktur bola sepak di Johor pada penghujung tahun 2012 menjadi saksi lahirnya sebuah pasukan yang pada ketika ini amat sukar digugat oleh pasukan lain dari segenap aspek termasuklah melibatkan kejayaan, fasiliti serta nilai komersial.Deretan kejuaraan liga tempatan dan piala domestik berada dalam kabinet Harimau Selatan antaranya lapan kejuaraan Liga Super berturut-turut, dua Piala Malaysia dan satu Piala FA.Bukan setakat jaguh di laman sendiri namun mereka juga berjaya mencipta reputasi tersendiri di pentas Asia apabila mencipta sejarah menjuarai Piala AFC pada 2015.Mereka terus menempa sejarah apabila menjadi pasukan pertama dari Malaysia melayakkan diri ke peringkat kalah mati Liga Juara-Juara Asia (ACL) pada musim ini.


303 pemain berentap di Kejohanan Skuasy Terbuka Malaysia

BUKIT JALIL, 9 Jun- Aksi pembuka tirainya Kejohanan Skuasy Terbuka Malaysia menyaksikan 303 pemain berentap di pusingan awal di Pusat Skuasy Nasional Bukit Jalil, semalam.Tumpuan diberikan kepada perlawanan kumpulan Premium Lelaki dan Premium Wanita yang ia menampilkan pertarungan di antara barisan pemain senior dan pelapis kebangsaan.Pemain perseorangan lelaki negara, Siow Yee Xian tiada masalah untuk mara ke pusingan kedua setelah mengalahkan Sunil Kumar Sivanesan 11-9, 11-6, 11-6.

(Aksi pemain dalam pusingan awal Kejohanan Skuasy Terbuka Malaysia 2022)

Pada perlawanan pusingan kedua, Yee Xian bakal bertemu pemain kebangsaan Muhammad Addeen Idrakie Bahtiar.Dalam kategori yang sama, Daren Chan berjaya menewaskan Danial Shahrul Izham 9-11,11-8,11-11,11-3 dan bakal bertemu dengan pemain kebangsaan, Darren Pragasam hari ini.Turut berlawan hari ini pemain pelapis kebangsaan, Thanusaa Uthrian, yang akan berdepan laluan sukar apabila dijadual bertemu pemain kebangsaan, Wen Li Lai.


Muhammad Hairie mahu kekal prestasi terbaik, persediaan Sukan SEA dan Kejohan Dunia tahun depan

BANGI, 9 Jun- Atlet muaythai negara, Muhammad Hairie Mahmad kini meletakkan fokus untuk sentiasa berada di tahap prestasi terbaik Ini bagi membolehkannya mempertahankan pingat emas Sukan SEA dan Kejohanan Dunia yang bakal disertai tahun depan.Beliau turut menyatakan kesyukuran kerana mampu bertarung dengan baik walaupun mengalami sedikit kecederaan pada aksi Kejohanan Dunia, baru-baru ini.

(Atlet muaythai negara, Muhammad Hairie Mahmad)

"Pada perlawanan akhir saya sudah mengalami kecederaan dan terpaksa melawan rasa sakit ketika itu,"Namun berbekalkan semangat, saya teruskan perlawanan dan saya bersyukur akhirnya saya berjaya dalam perlawanan akhir itu," Beliau berkata demikian ketika menghadiri majlis penyampaian amanat Kem Latihan Atlet WiPers SUKMA 2022 di Universiti Kebangsaan Malaysia.Hairie merupakan atlet Muaythai pertama menghadiahkan emas buat Malaysia dengan menewaskan wakil tuan rumah Ahmed Aldhaheri 29-28 dalam Kejohan Dunia di Emiriah Arab Bersatu (UAE).


Pan Gon buktikan kerja keras Harimau Malaya, tumbangkan Turkmenistan

BUKIT JALIL, 9 Jun- Ketua Jurulatih Skuad Bola Kebangsaan, Kim Pan Gon menyifatkan kejayaan Malaysia menumbangkan Turkmenistan 3-1 merupakan permulaan istimewa buat pasukannya dan penyokong bola sepak tempatan.Jelas Pan Gon, pemain dilihat berjaya menterjemahkan perancangan pasukan sehingga mencapai 120 peratus komitmen di atas padang."Kami mahu setiap pemain mengusai pelawanan dan mendominasi padang dengan semangat itu,"Saya melihat perlawanan menentang Turkmenistan cukup beremosi dengan semangat juang pemain yang mengubah segalanya sehingga membuat peminat bola sepak bangga," kata Pan Goh dalam sidang media selepas perlawanan Malaysia menentang Turkmenistan, malam tadi.

Tambah beliau, kejayaan ini juga hasil kerja keras barisan kejurulatihan yang sentiasa membuat analisa terperinci dalam membentuk Harimau Malaya.Dalam masa sama memberi maklumat tepat berkaitan pemain Malaysia termasuk maklumat pasukan lawan.Kemenangan malam tadi juga katanya merupakan usaha berterusan pemain selepas mandapat panduan falsafah bola sepak yang direncanakan beliau.

(Penyerang pasukan Harimau Malaya, Faisal Ismail)

Sementara itu, bagi pemain terbaik perlawanan dan penjaring gol kedua Harimau Malaya, Faisal Ismail meyifatkan kemenangan menewaskan Turkmenistan merupakan usaha satu pasukan."Ini merupakan gol pertama saya dalam karier bola sepak terutama dalam perlawanan peringkat antarabangsa, dan saya tak sangka saya dapat memberikan persembahan seperti ini,"Bukan saya sendiri yang diangkat namun sebenarnya kerjasama pasukan baik pemain mahupun barisan kejurulatihan," katanya.


Harimau Malaysia mengalahkan Turkmenistan 3-1

BUKIT JALIL, 8 Jun - Harimau Malaya membuka langkah kanan aksi pembukaan Kumpulan E Kelayakan Piala Asia 2023 dengan menewaskan Turkmenistan 3-1.Malaysia mendahului Turkmenistan 3-1 di separuh masa pertama. Safawi Rasid menggamatkan Stadium Bukit Jalil dengan gol pembukaan minit ke-10 untuk Malaysia di depan 1-0 sebelum Faisal Halim menggandakan kedua Malaysia lima minit kemudian. Aksi garang Harimau Malaya sedikit tempang apabila Turkmenistan mengurangkan defisit gol menjadikan kedudukan 2-1 jaringan Annadurdyyev Altymyrat minit ke-37 hasil kesilapan pertahanan Malaysia.

Corbin Ong kembali mencerikan penyokong Malaysia dengan jaringan ke-3 untuk menamatkan aksi separuh masa pertama dengan Malaysia di depan 3-1.Bersambung babak kedua anak-anak buah Kim Pan Gom terus menguasai padang dengan corak perlawanan 'High Pressing' sehingga tamat perlawanan yang sekaligus memberi 3 mata berharga buat Malaysia.


MADRID, 8 Jun - Luka Modric telah menandatangani perjanjian baharu untuk mengekalkannya di Real Madrid sehingga akhir musim depan, kata juara Eropah itu.Pemain tengah Croatia itu yang akan berusia 37 tahun pada September, memainkan peranan penting dalam pasukan Carlo Ancelotti musim lalu ketika mereka memenangi gelaran La Liga Sepanyol dan Liga Juara Eropah.“Real Madrid C. F. dan Luka Modric telah mencapai persetujuan untuk melanjutkan kontrak pemain itu hingga 30 Jun 2023,” kata kelab itu dalam satu kenyataan.Modric yang membuat penampilan ke-150 bersama skuad kebangsaan Croatia ketika seri 1-1 dengan Perancis pada Isnin lalu, turut menandatangani pelanjutan kontrak selama setahun, 12 bulan lalu.

(Modric sambung kontrak semusim lagi bersama Real Madrid/AFP)

Dia menyertai Real dari Tottenham Hotspur pada 2012 dan telah membuat 436 penampilan untuk gergasi Sepanyol itu, memenangi Liga Juara Eropah lima kali dan tiga gelaran La Liga."Modric akan menamatkan kariernya bersama Real Madrid," kata jurulatih Real, Carlo Ancelotti pada April lepas."Saya tidak tahu bila, tetapi itu idea semua orang. Tiada masalah untuk kelab atau pengurusan menyambung kontraknya, itu jelas," katanya. -AFP